Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/EΟΚ και 2009/470/ΕΚ /* COM/2013/0327 final - 2013/0169 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ · Γενικό πλαίσιο Στις 29 Ιουνίου 2011 η Ευρωπαϊκή Επιτροπή υπέβαλε την πρότασή της για το πολυετές δημοσιονομικό πλαίσιο της περιόδου 2014-2020[1], η οποία τροποποιήθηκε στις 6 Ιουλίου 2012[2]. Λαμβάνοντας υπόψη τα συμπεράσματα του Ευρωπαϊκού Συμβουλίου της 7/8ης Φεβρουαρίου 2013, η Επιτροπή προτείνει ανώτατο ποσό ύψους 1 891,936 εκατομμυρίων ευρώ για τις δαπάνες στον τομέα των τροφίμων και των ζωοτροφών για το σύνολο της περιόδου 2014-2020. Στόχος του παρόντος κανονισμού είναι να εκσυγχρονίσει τις δημοσιονομικές διατάξεις στον τομέα αυτόν. Το βασικό δημοσιονομικό νομικό πλαίσιο που χρησιμοποιείται σήμερα για τη χρηματοδότηση αυτών των τομέων είναι η απόφαση 2009/470/ΕΚ του Συμβουλίου για την εφαρμογή κτηνιατρικών προγραμμάτων εξάλειψης νόσων και τη λήψη μέτρων επείγουσας ανάγκης στον κτηνιατρικό τομέα, η οδηγία 2000/29/EΚ του Συμβουλίου για μέτρα σχετικά με την υγεία των φυτών και ο κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου για μέτρα χρηματοδότησης σχετικά με τους επίσημους ελέγχους. Άλλες ειδικές δημοσιονομικές διατάξεις υπάρχουν στον κανονισμό (ΕΚ) αριθ. 396/2005 για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης, στον κανονισμό (ΕΚ) αριθ. 1107/2009 σχετικά με τη διάθεση φυτοπροστατευτικών προϊόντων στην αγορά, στην οδηγία 2009/128/ΕΚ για τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων, καθώς και σε πολλές άλλες οδηγίες του Συμβουλίου που αφορούν την υγεία των ζώων και των φυτών. Αυτό το αποσπασματικό πλαίσιο δεν συνάδει με ορισμένες διατάξεις του δημοσιονομικού κανονισμού και είναι αρκετά πολύπλοκο. Επιπλέον, έχει εξελιχθεί με την πάροδο του χρόνου και πρέπει να εξορθολογιστεί. Είναι ευκαιρία να αντικατασταθούν οι δημοσιονομικές διατάξεις που είναι σήμερα κατεσπαρμένες σε πολλές νομικές βάσεις με ένα ενιαίο, σαφές και σύγχρονο δημοσιονομικό πλαίσιο που θα βελτιστοποιήσει την εφαρμογή και τη λειτουργία της χρηματοοικονομικής διαχείρισης των δαπανών στον τομέα των τροφίμων και των ζωοτροφών. Ειδικότερα, οι δομές δημοσιονομικής διαχείρισης πρέπει να απλουστευθούν, με βάση σαφείς στόχους και δείκτες. Τα ποσοστά χρηματοδότησης θα είναι επίσης σαφέστερα και απλούστερα. Η παρούσα πρόταση εντάσσεται στη δέσμη μέτρων με τίτλο «Υγιέστερα ζώα και φυτά για ασφαλέστερη διατροφική αλυσίδα», η οποία περιλαμβάνει προτάσεις για τα ακόλουθα θέματα: – για την πολιτική στον τομέα της υγείας των ζώων, η οποία έχει στόχο την προστασία και την αναβάθμιση της υγείας και της γενικότερης κατάστασης των ζώων στην ΕΕ, ιδίως των ζώων παραγωγής τροφίμων, επιτρέποντας συγχρόνως το ενδοενωσιακό εμπόριο και τις εισαγωγές ζώων και ζωικών προϊόντων σύμφωνα με τα κατάλληλα υγειονομικά πρότυπα και τις σχετικές διεθνείς υποχρεώσεις· – για το φυτοϋγειονομικό καθεστώς, στόχος του οποίου είναι η προστασία της γεωργίας και της δασοκομίας της ΕΕ με την πρόληψη της εισόδου και της διασποράς αλλόχθονων, επιβλαβών για τα φυτά οργανισμών· – για το καθεστώς παραγωγής και διαθεσιμότητας στην αγορά φυτικού αναπαραγωγικού υλικού γεωργικών, κηπευτικών, δασικών, οπωροφόρων και καλλωπιστικών φυτών και αμπέλου, το οποίο εξασφαλίζει την τήρηση των κριτηρίων της ΕΕ για την υγεία, την ταυτότητα και την ποιότητα του εν λόγω υλικού· – για τους κανόνες που διέπουν τους επίσημους ελέγχους και τις άλλες επίσημες δραστηριότητες που εκτελούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές, καθώς και τους κανόνες για την υγεία και την καλή μεταχείριση των ζώων, την υγεία των φυτών και το φυτικό αναπαραγωγικό υλικό, τα προϊόντα φυτοπροστασίας και τα παρασιτοκτόνα. · Εστίαση των δράσεων / Δαπάνες Τα κτηνιατρικά προγράμματα εκρίζωσης νόσων έχουν πολύ μεγάλη σημασία για τη σταδιακή εκρίζωση ορισμένων νόσων των ζώων που ενδημούν σε ορισμένες περιοχές της Ένωσης με την εφαρμογή ευρέος φάσματος μέτρων, όπως ο εμβολιασμός, η εξέταση των ζώων και η παροχή αποζημιώσεων σε περίπτωση σφαγής και θανάτωσης. Η χρηματοδότηση που παρέχει η ΕΕ για τη στήριξη αυτών των μέτρων δίνει προτεραιότητα στις νόσους που έχουν σημασία για τη δημόσια υγεία, καθώς και στις νόσους που έχουν σημαντικό οικονομικό αντίκτυπο, λόγω των εμπορικών τους επιπτώσεων και των απωλειών εισοδήματος που προκαλούν για τους γεωργούς, για τον ευρύτερο κτηνοτροφικό κλάδο, καθώς και για συναφείς τομείς. Το ενωσιακό φυτοϋγειονομικό καθεστώς και το ενωσιακό καθεστώς που διέπει το φυτικό αναπαραγωγικό υλικό δίνουν προτεραιότητα στην προστασία της γεωργίας και της δασοκομίας της ΕΕ με την πρόληψη της εισόδου και της διασποράς αλλόχθονων, επιβλαβών για τα φυτά οργανισμών και με τη διαθεσιμότητα και τη χρήση υγιούς φυτικού υλικού στην αρχή της αλυσίδας φυτικής παραγωγής. Οι δαπάνες για τους επίσημους ελέγχους περιλαμβάνουν τη χρηματοδότηση, αφενός, του προγράμματος «Καλύτερη κατάρτιση για ασφαλέστερα τρόφιμα», το οποίο προωθεί την εφαρμογή εναρμονισμένης προσέγγισης όσον αφορά τη λειτουργία των ενωσιακών και των εθνικών συστημάτων ελέγχου, και, αφετέρου, του δικτύου των εργαστηρίων αναφοράς της ΕΕ, το οποίο παρέχει επιστημονική και τεχνική εμπειρογνωμοσύνη στους τομείς στους οποίους η αποτελεσματικότητα των επίσημων ελέγχων εξαρτάται από την ποιότητα, την ομοιομορφία και την αξιοπιστία των μεθόδων ανάλυσης ή δοκιμών που χρησιμοποιούν τα επίσημα εργαστήρια και των αποτελεσμάτων τους. Περιλαμβάνει επίσης άλλες ενέργειες που αποσκοπούν στη βελτίωση της αποτελεσματικότητας των επίσημων ελέγχων που διενεργούνται από τα κράτη μέλη και στην ενίσχυση της επιβολής του νομοθετικού «κεκτημένου» που διέπει τη διατροφική αλυσίδα γενικά. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ · Διαβουλεύσεις με τα ενδιαφερόμενα μέρη Επειδή οι πολιτικές αυτές επανεξετάζονται εδώ και αρκετό χρονικό διάστημα, υποστηρίζονται από ξεχωριστές εκτιμήσεις αντικτύπου, ενώ το λεπτομερές περιεχόμενό τους έχει συζητηθεί εκτενώς με τους ενδιαφερομένους σε διάφορα πλαίσια διαβούλευσης. · Ταχεία εκτίμηση αντικτύπου Μεταξύ Αυγούστου και Σεπτεμβρίου 2012 η Γενική Διεύθυνση Υγείας και Καταναλωτών διενήργησε εκτίμηση αντικτύπου. Εξετάστηκαν τέσσερις εναλλακτικές επιλογές: – Επιλογή 1: Καμία μεταβολή. Το ισχύον νομικό πλαίσιο δεν θα συνάδει με το πολυετές δημοσιονομικό πλαίσιο. Οι δαπάνες για την υγεία των φυτών δεν θα μπορούν να αυξηθούν. – Επιλογή 2: Ένταξη των υφιστάμενων ρυθμίσεων σε μία νομοθετική πράξη. Η λύση αυτή θα απλουστεύσει και θα κάνει πιο κατανοητή τη νομοθεσία, αλλά δεν θα επιτρέψει την προσαρμογή του δημοσιονομικού πλαισίου. – Επιλογή 3α: Θέσπιση ενιαίου, συνεκτικού χρηματοδοτικού προγράμματος, που θα χρησιμοποιεί σε μεγάλο βαθμό τις υπάρχουσες δημοσιονομικές διατάξεις, αλλά με βελτιώσεις. Η απλούστευση του συστήματος και η εναρμόνιση των ποσοστών χρηματοδότησης θα μειώσουν τον διοικητικό φόρτο για την Επιτροπή και για τα κράτη μέλη. Με τη θέσπιση νέων εργαλείων χρηματοοικονομικής διαχείρισης, όπως σαφών στόχων και δεικτών, οι διαθέσιμοι πόροι θα χρησιμοποιούνται πιο αποτελεσματικά. – Επιλογή 3β: Υιοθέτηση πτυχών των συστημάτων κατανομής του κόστους και της ευθύνης (ΣΚΚΕ). Η επιλογή αυτή προβλέπει μια συμμετοχική προσέγγιση, στο πλαίσιο της οποίας οι δημόσιες αρχές αναλαμβάνουν από κοινού με τον ιδιωτικό τομέα το βάρος των απωλειών που προκύπτουν, καθώς και τις ευθύνες για τη λειτουργία του συστήματος. Σε βραχυπρόθεσμο επίπεδο αναμένεται αύξηση του διοικητικού φόρτου, ενώ η διαχείριση του συστήματος αναμένεται δυσχερής. – Επιλογή 4: Διακοπή όλων των δράσεων της ΕΕ. Αυτή η επιλογή δεν κρίθηκε κατάλληλη, επειδή θα υπονομεύσει την επίτευξη των στόχων των διαφόρων τομέων πολιτικής και θα έχει ιδιαίτερα αρνητικές συνέπειες στο εμπόριο. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η πρόταση βασίζεται στο άρθρο 43 παράγραφος 2 και στο άρθρο 168 παράγραφος 4 στοιχείο β) της Συνθήκης για τη λειτουργία της Ευρωπαϊκής Ένωσης (ΣΛΕΕ). Τα μέτρα που θεσπίζονται βάσει του άρθρου 43 παράγραφος 2 πρέπει να είναι αναγκαία για την επίτευξη των στόχων της κοινής γεωργικής πολιτικής. Τα μέτρα που θεσπίζονται βάσει του άρθρου 168 παράγραφος 4 στοιχείο β) πρέπει να έχουν ως αντικείμενο την επίτευξη υψηλού επιπέδου προστασίας της ανθρώπινης υγείας. Με την παρούσα πρόταση αναλαμβάνεται η δέσμευση για οικονομική στήριξη των δράσεων που αναλαμβάνουν η ΕΕ και τα κράτη μέλη για να εξασφαλίσουν υψηλό επίπεδο υγείας των ανθρώπων, των ζώων και των φυτών σε όλη την έκταση της διατροφικής αλυσίδας και υψηλό επίπεδο προστασίας και ενημέρωσης των καταναλωτών τροφίμων. Συνεπώς, η επιλογή του άρθρου 43 παράγραφος 2 και του άρθρου 168 παράγραφος 4 στοιχείο β) της ΣΛΕΕ δικαιολογείται τόσο από τον στόχο όσο και από το περιεχόμενο της πρότασης. Η παρούσα πρόταση θα εγκριθεί σύμφωνα με τη συνήθη νομοθετική διαδικασία και έπειτα από διαβούλευση με την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Στις 29 Ιουνίου 2011 η Ευρωπαϊκή Επιτροπή υπέβαλε την πρότασή της για το πολυετές δημοσιονομικό πλαίσιο της περιόδου 2014-2020[3], η οποία τροποποιήθηκε στις 6 Ιουλίου 2012[4]. Λαμβάνοντας υπόψη τα συμπεράσματα του Ευρωπαϊκού Συμβουλίου της 7/8ης Φεβρουαρίου 2013, η Επιτροπή προτείνει ανώτατο ποσό ύψους 1 891,936 εκατομμυρίων ευρώ για τις δαπάνες στον τομέα των τροφίμων και των ζωοτροφών για το σύνολο της περιόδου 2014-2020. Σύμφωνα με τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων, η Επιτροπή έχει αναθέσει στον Εκτελεστικό Οργανισμό για την Υγεία και τους Καταναλωτές εκτελεστικά καθήκοντα για τη διαχείριση του προγράμματος για τα τρόφιμα και τις ζωοτροφές από το 2008. Η Επιτροπή, με βάση ανάλυση κόστους-οφέλους, μπορεί να χρησιμοποιήσει έναν υπάρχοντα εκτελεστικό οργανισμό για την εφαρμογή του παρόντος προγράμματος. 5. ΠΕΡΙΛΗΨΗ ΤΟΥ ΠΕΡΙΕΧΟΜΕΝΟΥ ΤΟΥ ΠΑΡΟΝΤΟΣ ΚΑΝΟΝΙΣΜΟΥ Ο παρών κανονισμός προβλέπει το πεδίο εφαρμογής και τους στόχους των δαπανών για τα τρόφιμα και τις ζωοτροφές, με ανώτατο όριο το ποσό των 1 891 936 εκατομμυρίων ευρώ σε τρέχουσες τιμές. Οι στόχοι του είναι η εξασφάλιση υψηλού επιπέδου ασφάλειας των τροφίμων και των συστημάτων παραγωγής τροφίμων, η βελτίωση της υγείας και της καλής μεταχείρισης των ζώων, η ανίχνευση και η εκρίζωση των επιβλαβών οργανισμών, για να εξασφαλιστεί η αποτελεσματική εφαρμογή των επίσημων ελέγχων. Οι στόχοι αυτοί συνοδεύονται από τους αντίστοιχους δείκτες. Ο παρών κανονισμός καθορίζει επίσης τα επιλέξιμα μέτρα και τις επιλέξιμες δαπάνες. Τα ποσοστά χρηματοδότησης για τις επιδοτήσεις εξορθολογίζονται. Θεσπίζεται τυποποιημένο ποσοστό χρηματοδότησης ύψους 50% των επιλέξιμων δαπανών. Το ποσοστό αυτό μπορεί να αυξηθεί υπό ορισμένους όρους έως το 75% και το 100%. Για να αποφευχθεί η διοικητική επιβάρυνση την οποία συνεπάγεται η διαχείριση πολύ μικρών προγραμμάτων, ο παρών κανονισμός θεσπίζει ελάχιστο ποσό ύψους 50 000 ευρώ για τις επιδοτήσεις. Ο παρών κανονισμός προβλέπει επίσης την πρόσβαση στο αποθεματικό για την αντιμετώπιση κρίσεων στον γεωργικό τομέα σε ορισμένες περιστάσεις. Όσον αφορά την υγεία των φυτών, για να προστατεύεται η ΕΕ από επιβλαβείς οργανισμούς που συνδέονται, μεταξύ άλλων, με την παγκοσμιοποίηση του εμπορίου και την αλλαγή του κλίματος, η χρηματοδοτική συνδρομή της Ένωσης θα καλύπτει επίσης προγράμματα ερευνών για την παρουσία επιβλαβών οργανισμών και φυτοϋγειονομικά μέτρα στήριξης για τις εξόχως απόκεντρες περιοχές των κρατών μελών. Ο παρών κανονισμός προβλέπει τη δυνατότητα ενίσχυσης των εργαστηρίων αναφοράς της ΕΕ, καθώς και σχεδίων που αποσκοπούν στη βελτίωση της αποτελεσματικότητας και της αποδοτικότητας των επίσημων ελέγχων. Για λόγους σαφήνειας και διαφάνειας, ο παρών κανονισμός ορίζει τις διαδικασίες υποβολής και αξιολόγησης των ετήσιων και των πολυετών προγραμμάτων ελέγχου και τη διαδικασία κατάρτισης ή επικαιροποίησης του καταλόγου των νόσων των ζώων ή των επιβλαβών για τα φυτά οργανισμών που είναι επιλέξιμες/-οι για συγχρηματοδότηση. Οι διαδικασίες χρηματοδότησης των εν λόγω τομέων απλουστεύονται. Ειδικότερα, ο αριθμός των αποφάσεων που θα πρέπει να εκδίδει η Επιτροπή θα μειωθεί σημαντικά. Για παράδειγμα, οι αποφάσεις επιστροφής ποσών δεν θα λαμβάνονται πλέον από την Επιτροπή. 2013/0169 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/EΟΚ και 2009/470/ΕΚ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2 και το άρθρο 168 παράγραφος 4 στοιχείο β), Έχοντας υπόψη την πρόταση της Ευρωπαϊκής Επιτροπής[5], Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[6], Έχοντας υπόψη τη γνώμη της Επιτροπής των Περιφερειών[7], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η νομοθεσία της Ένωσης προβλέπει απαιτήσεις για τα τρόφιμα και την ασφάλεια των τροφίμων και για τις ζωοτροφές και την ασφάλεια των ζωοτροφών σε όλα τα στάδια παραγωγής και περιλαμβάνει κανόνες που αποσκοπούν στη διασφάλιση δίκαιων πρακτικών στο εμπόριο και στην ενημέρωση των καταναλωτών. Προβλέπει επίσης απαιτήσεις για την πρόληψη και τον έλεγχο των μεταδοτικών νόσων των ζώων και των ζωοανθρωπονόσων, καθώς και απαιτήσεις για την καλή μεταχείριση των ζώων, τα ζωικά υποπροϊόντα, την υγεία των φυτών και το φυτικό αναπαραγωγικό υλικό, την προστασία των φυτικών ποικιλιών, τους γενετικά τροποποιημένους οργανισμούς, τη διάθεση φυτοπροστατευτικών προϊόντων στην αγορά και τη χρήση τους και την ορθολογική χρήση των παρασιτοκτόνων. Η νομοθεσία της ΕΕ προβλέπει επίσης επίσημους ελέγχους και άλλες δραστηριότητες ελέγχου που αποσκοπούν στην εξασφάλιση της αποτελεσματικής εφαρμογής και τήρησης των εν λόγω απαιτήσεων. (2) Ο γενικός στόχος της νομοθεσίας της ΕΕ στους τομείς αυτούς είναι να συμβάλει στην επίτευξη υψηλού επιπέδου υγείας των ανθρώπων, των ζώων και των φυτών σε όλη την έκταση της διατροφικής αλυσίδας, στην εξασφάλιση υψηλού επιπέδου προστασίας και ενημέρωσης των καταναλωτών και στην επίτευξη υψηλού επιπέδου προστασίας του περιβάλλοντος, προάγοντας συγχρόνως την ανταγωνιστικότητα και τη δημιουργία θέσεων εργασίας. (3) Η επίτευξη αυτού του γενικού στόχου απαιτεί κατάλληλους χρηματοοικονομικούς πόρους. Ως εκ τούτου, η Ένωση πρέπει να συμβάλει στη χρηματοδότηση των μέτρων που αναλαμβάνονται στους διάφορους τομείς οι οποίοι έχουν σχέση με τον εν λόγω γενικό στόχο. Επιπλέον, για την αποδοτική στόχευση των πραγματοποιούμενων δαπανών, θα πρέπει να καθοριστούν ειδικοί στόχοι και δείκτες για την αξιολόγηση της επίτευξης των στόχων αυτών. (4) Στο παρελθόν η χρηματοδότηση που παρείχε η Ένωση για τις δαπάνες που αφορούν τα τρόφιμα και τις ζωοτροφές είχε τη μορφή επιδοτήσεων, συμβάσεων και πληρωμών σε διεθνείς οργανισμούς που δραστηριοποιούνται στον τομέα. Είναι σκόπιμο να συνεχιστεί η χρηματοδότηση με τον ίδιο τρόπο. (5) Για λόγους δημοσιονομικής πειθαρχίας, είναι αναγκαίο να θεσπιστεί στον παρόντα κανονισμό κατάλογος επιλέξιμων μέτρων τα οποία μπορούν να χρηματοδοτηθούν από την Ένωση και να καθοριστούν οι επιλέξιμες δαπάνες και τα εφαρμοστέα ποσοστά χρηματοδότησης. (6) Στις 29 Ιουνίου 2011 η Ευρωπαϊκή Επιτροπή υπέβαλε την πρότασή της για το πολυετές δημοσιονομικό πλαίσιο της περιόδου 2014-2020[8], η οποία τροποποιήθηκε στις 6 Ιουλίου 2012[9]. Λαμβάνοντας υπόψη τα συμπεράσματα του Ευρωπαϊκού Συμβουλίου της 7/8ης Φεβρουαρίου 2013, η Επιτροπή προτείνει ανώτατο ποσό ύψους 1 891,936 εκατομμυρίων ευρώ για τις δαπάνες στον τομέα των τροφίμων και των ζωοτροφών για το σύνολο της περιόδου 2014-2020. (7) Επιπλέον, στην πρότασή της για το πολυετές δημοσιονομικό πλαίσιο της περιόδου 2014-2020, η Επιτροπή προτείνει τη δημιουργία ενός μηχανισμού επείγουσας ανάγκης για την αντιμετώπιση κρίσεων. Συνεπώς, σε περίπτωση εξαιρετικών περιστάσεων, όπως καταστάσεων επείγουσας ανάγκης που αφορούν την υγεία των ζώων και των φυτών, αν οι πιστώσεις του τομέα 3 του προϋπολογισμού δεν επαρκούν, αλλά απαιτούνται επείγοντα μέτρα, θα πρέπει να μεταφέρονται κονδύλια από το αποθεματικό για την αντιμετώπιση κρίσεων στον γεωργικό τομέα, σύμφωνα με τη διοργανική συμφωνία της … μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη συνεργασία σε δημοσιονομικά θέματα και τη χρηστή δημοσιονομική διαχείριση[10]. (8) Η ισχύουσα νομοθεσία προβλέπει ότι ορισμένες από τις επιλέξιμες δαπάνες επιστρέφονται βάσει καθορισμένων ποσοστών, ενώ για άλλες δαπάνες δεν προβλέπεται κανένας περιορισμός. Για να εξορθολογιστεί και να απλουστευθεί το σύστημα, θα πρέπει να καθοριστεί ένα σταθερό ανώτατο ποσοστό επιστροφής. Το ποσοστό αυτό ενδείκνυται να είναι το σύνηθες επίπεδο που εφαρμόζεται για τις επιδοτήσεις. Είναι επίσης αναγκαίο να προβλεφθεί η δυνατότητα αύξησης του εν λόγω ανώτατου ποσοστού σε ορισμένες περιστάσεις. (9) Λόγω της σημασίας που έχει η επίτευξη των στόχων του παρόντος κανονισμού, είναι σκόπιμο να χρηματοδοτείται το 100% των επιλέξιμων δαπανών ορισμένων δράσεων, υπό την προϋπόθεση ότι η υλοποίηση των δράσεων αυτών συνεπάγεται επίσης και την πραγματοποίηση δαπανών που δεν είναι επιλέξιμες. (10) Η Ένωση έχει την ευθύνη να εξασφαλίζει τη σωστή χρήση των κεφαλαίων, αλλά και να λαμβάνει μέτρα απλούστευσης των χρηματοδοτικών προγραμμάτων της, με στόχο τη μείωση του διοικητικού φόρτου και των δαπανών των δικαιούχων των κεφαλαίων και όλων των εμπλεκόμενων παραγόντων, σύμφωνα με την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Έξυπνη νομοθεσία στην Ευρωπαϊκή Ένωση[11]. Συνεπώς, θα πρέπει να προβλεφθεί η δυνατότητα χρήσης κατ’ αποκοπή ποσών, όταν αυτό αρμόζει στη φύση των χρηματοδοτούμενων δραστηριοτήτων. Για λόγους κόστους/αποτελεσματικότητας, τόσο σε επίπεδο Επιτροπής όσο και σε επίπεδο κρατών μελών, δεν θα πρέπει πλέον να χορηγούνται επιδοτήσεις που δεν υπερβαίνουν ένα ορισμένο όριο. (11) Η νομοθεσία της Ένωσης επιβάλλει στα κράτη μέλη την υποχρέωση να εφαρμόζουν ορισμένα μέτρα σε περίπτωση εκδήλωσης και εξάπλωσης ορισμένων νόσων των ζώων ή ζωοανθρωπονόσων. Συνεπώς, η Ένωση θα πρέπει να παρέχει χρηματοδοτική συνδρομή για την υλοποίηση τέτοιων μέτρων επείγουσας ανάγκης. (12) Είναι επίσης αναγκαίο να μειωθεί ο αριθμός των εστιών νόσων των ζώων και ζωοανθρωπονόσων που θέτουν σε κίνδυνο την υγεία του ανθρώπου και των ζώων και να προληφθεί η εκδήλωση τέτοιων εστιών, με κατάλληλα μέτρα εκρίζωσης, ελέγχου και παρακολούθησης. Συνεπώς, τα εθνικά προγράμματα εκρίζωσης, ελέγχου και παρακολούθησης των εν λόγω νόσων των ζώων και ζωοανθρωπονόσων θα πρέπει να χρηματοδοτούνται από την Ένωση. (13) Για οργανωτικούς λόγους και λόγους αποδοτικότητας όσον αφορά τη διεκπεραίωση της χρηματοδότησης στους τομείς της υγείας των ζώων και των φυτών, ενδείκνυται να οριστούν κανόνες σχετικά με το περιεχόμενο, την υποβολή, την αξιολόγηση και την έγκριση των εθνικών προγραμμάτων, συμπεριλαμβανομένων εκείνων που εφαρμόζονται στις εξόχως απόκεντρες περιοχές της Ένωσης οι οποίες αναφέρονται στο άρθρο 349 της Συνθήκης για τη λειτουργία της Ευρωπαϊκής Ένωσης («ΣΛΕΕ»). Για τους ίδιους λόγους, θα πρέπει επίσης να καθοριστούν προθεσμίες για την υποβολή των σχετικών εκθέσεων και την αρχειοθέτηση των αιτήσεων πληρωμής. (14) Η οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας[12] επιβάλλει στα κράτη μέλη την υποχρέωση να λαμβάνουν ορισμένα επείγοντα μέτρα για την εκρίζωση των οργανισμών που είναι επιβλαβείς για τα φυτά ή τα φυτικά προϊόντα («επιβλαβείς οργανισμοί»). Η Ένωση πρέπει να συμβάλλει, με τη χρηματοδοτική της συνδρομή, στην εκρίζωση των εν λόγω επιβλαβών οργανισμών. Θα πρέπει να προβλέπεται επίσης, υπό ορισμένους όρους, χρηματοδοτική συνδρομή της Ένωσης για επείγοντα μέτρα τα οποία αποσκοπούν στην αναχαίτιση των επιβλαβών οργανισμών που έχουν τις σοβαρότερες επιπτώσεις για την Ένωση και οι οποίοι δεν είναι δυνατόν να εκριζωθούν σε ορισμένες ζώνες, καθώς και για μέτρα πρόληψης σχετικά με τους εν λόγω επιβλαβείς οργανισμούς. (15) Τα επείγοντα μέτρα που λαμβάνονται κατά των επιβλαβών οργανισμών θα πρέπει να είναι επιλέξιμα για συγχρηματοδότηση από την Ένωση αν έχουν προστιθέμενη αξία για το σύνολο της Ένωσης. Για τον λόγο αυτόν, θα πρέπει να προβλέπεται χρηματοδοτική συνδρομή της Ένωσης για την αντιμετώπιση των επιβλαβών οργανισμών που καταγράφονται στην οδηγία 2000/29/ΕΚ ως οργανισμοί για τους οποίους δεν είναι γνωστό αν απαντούν στην Ένωση. Αν οι επιβλαβείς οργανισμοί είναι γνωστό ότι απαντούν στην Ένωση, επιλέξιμα για χρηματοδοτική συνδρομή της Ένωσης πρέπει να είναι μόνο τα μέτρα που αφορούν τους επιβλαβείς οργανισμούς που έχουν τις σοβαρότερες επιπτώσεις για την Ένωση. Επιλέξιμα για χρηματοδοτική συνδρομή της Ένωσης θα πρέπει επίσης να είναι τα μέτρα που αφορούν επιβλαβείς οργανισμούς οι οποίοι υπόκεινται σε επείγοντα μέτρα της Ένωσης για την εξάλειψή τους. (16) Είναι αναγκαία η έγκαιρη ανίχνευση της παρουσίας ορισμένων επιβλαβών οργανισμών. Οι έρευνες που διεξάγονται από τα κράτη μέλη για την ανίχνευση της εν λόγω παρουσίας έχουν ζωτική σημασία για την εξασφάλιση της άμεσης εκρίζωσης των εστιών των εν λόγω επιβλαβών οργανισμών. Οι έρευνες που διεξάγονται από τα επιμέρους κράτη μέλη έχουν ζωτική σημασία για την προστασία του εδάφους όλων των άλλων κρατών μελών. Η Ένωση θα πρέπει να συνεισφέρει στη χρηματοδότηση αυτών των ερευνών. (17) Οι εξόχως απόκεντρες περιοχές των κρατών μελών αντιμετωπίζουν δυσκολίες λόγω της απομόνωσης και της εξάρτησής τους από περιορισμένο αριθμό προϊόντων. Είναι σκόπιμο να παρέχει η Ένωση χρηματοδοτική συνδρομή στα κράτη μέλη για τα προγράμματα που εφαρμόζουν για την καταπολέμηση επιβλαβών οργανισμών στις εν λόγω εξόχως απόκεντρες περιοχές σύμφωνα με τους στόχους του κανονισμού (ΕΕ) αριθ. 228/2013[13] του Ευρωπαϊκού Κοινοβουλίου και του Συμβουλίου, της 13ης Μαρτίου 2013, για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης και για την κατάργηση του κανονισμού (ΕΚ) αριθ. 247/2006 του Συμβουλίου. (18) Οι επίσημοι έλεγχοι που διενεργούνται από τα κράτη μέλη είναι μέσο ουσιαστικής σημασίας για την επαλήθευση και την παρακολούθηση της εφαρμογής, της τήρησης και της επιβολής των σχετικών απαιτήσεων της Ένωσης. Η αποτελεσματικότητα και η αποδοτικότητα των επίσημων συστημάτων ελέγχου έχουν ζωτική σημασία για τη διατήρηση υψηλού επιπέδου ασφάλειας για τους ανθρώπους, τα ζώα και τα φυτά σε όλη τη διατροφική αλυσίδα, εξασφαλίζοντας, παράλληλα, υψηλό επίπεδο προστασίας του περιβάλλοντος. Θα πρέπει να προβλέπεται χρηματοδοτική στήριξη της Ένωσης για τα εν λόγω μέτρα ελέγχου. Ειδικότερα, θα πρέπει να προβλέπεται χρηματοδοτική συνδρομή για τα εργαστήρια αναφοράς της Ένωσης, ώστε να μπορούν να αντιμετωπίζουν τις δαπάνες που προκύπτουν από την εφαρμογή των προγραμμάτων εργασίας που εγκρίνει η Επιτροπή. Επιπλέον, καθώς η αποτελεσματικότητα των επίσημων ελέγχων εξαρτάται επίσης από τη στελέχωση των αρχών ελέγχου με καλά εκπαιδευμένο προσωπικό, που διαθέτει κατάλληλη γνώση της νομοθεσίας της Ένωσης, η Ένωση θα πρέπει να είναι σε θέση να συμβάλλει στην κατάρτιση των ατόμων αυτών και στην εφαρμογή σχετικών προγραμμάτων ανταλλαγών που οργανώνονται από τις αρμόδιες αρχές. (19) Η αποδοτική διαχείριση των επίσημων ελέγχων εξαρτάται από την ταχεία ανταλλαγή δεδομένων και πληροφοριών σχετικά με τους εν λόγω ελέγχους. Επιπλέον, η ορθή και εναρμονισμένη εφαρμογή των σχετικών κανόνων εξαρτάται από την ύπαρξη αποδοτικών συστημάτων στα οποία συμμετέχουν οι αρμόδιες αρχές των κρατών μελών. Κατά συνέπεια, η δημιουργία και λειτουργία βάσεων δεδομένων και ηλεκτρονικών συστημάτων διαχείρισης πληροφοριών για τους εν λόγω σκοπούς θα πρέπει επίσης να είναι επιλέξιμη για χρηματοδοτική συνδρομή. (20) Η Ένωση θα πρέπει να διαθέτει χρηματοδότηση για τις τεχνικές, επιστημονικές, συντονιστικές και επικοινωνιακές δραστηριότητες που είναι αναγκαίες για να εξασφαλιστεί η ορθή εφαρμογή της νομοθεσίας της Ένωσης και η προσαρμογή της στις επιστημονικές, τεχνολογικές και κοινωνικές εξελίξεις. Πρέπει επίσης να προβλεφθεί χρηματοδότηση για σχέδια που αποσκοπούν στη βελτίωση της αποτελεσματικότητας και της αποδοτικότητας των επίσημων ελέγχων. (21) Σύμφωνα με το άρθρο 3 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 σχετικά με τους δημοσιονομικούς κανόνες που ισχύουν για τον γενικό προϋπολογισμό της Ευρωπαϊκής Ένωσης και για την κατάργηση του κανονισμού του Συμβουλίου (ΕΚ, Ευρατόμ) αριθ. 1605/2002[14], κάθε πρόταση που υποβάλλεται στη νομοθετική αρχή και περιέχει παρεκκλίσεις από τις διατάξεις του εν λόγω κανονισμού πρέπει να περιλαμβάνει σαφή επισήμανση των παρεκκλίσεων αυτών και να αναφέρει τους συγκεκριμένους λόγους που δικαιολογούν τις εν λόγω παρεκκλίσεις. Ως εκ τούτου, λόγω των ιδιαιτεροτήτων ορισμένων στόχων που καλύπτονται από τον παρόντα κανονισμό και λαμβανομένου υπόψη του γεγονότος ότι οι αντίστοιχες αρμόδιες αρχές των κρατών μελών είναι οι πλέον ενδεδειγμένες για την εκτέλεση των δραστηριοτήτων που συνδέονται με τους εν λόγω στόχους, οι αρχές αυτές θα πρέπει να θεωρηθούν ως προσδιορισμένοι δικαιούχοι για τους σκοπούς του άρθρου 128 παράγραφος 1 του κανονισμού (ΕΕ, Ευρατόμ) αριθ. 966/2012. Συνεπώς, θα πρέπει να είναι δυνατή η χορήγηση επιδοτήσεων στις εν λόγω αρχές χωρίς να προηγηθεί δημοσίευση προσκλήσεων υποβολής προτάσεων. (22) Κατά παρέκκλιση από το άρθρο 86 του κανονισμού (ΕΕ, Ευρατόμ) αριθ. 966/2012 και κατ’ εξαίρεση, όπως προβλέπεται στο άρθρο 130 του ίδιου κανονισμού, οι δαπάνες για τα επείγοντα μέτρα που καλύπτονται από τα άρθρα 7 και 17 του παρόντος κανονισμού θα πρέπει να είναι επιλέξιμες από την ημερομηνία κοινοποίησης της εκδήλωσης μιας νόσου ή της παρουσίας ενός επιβλαβούς οργανισμού από το κράτος μέλος στην Επιτροπή λόγω της επείγουσας και απρόβλεπτης φύσης των μέτρων αυτών. Οι αντίστοιχες δημοσιονομικές αναλήψεις υποχρεώσεων και η πληρωμή των επιλέξιμων δαπανών θα πρέπει να γίνεται από την Επιτροπή, έπειτα από αξιολόγηση των αιτήσεων πληρωμής που υποβάλλονται από τα κράτη μέλη, με χρήση, αν ενδείκνυται και απαιτείται, του αποθεματικού για την αντιμετώπιση κρίσεων στον γεωργικό τομέα. (23) Είναι πολύ σημαντική η άμεση εφαρμογή αυτών των επειγόντων μέτρων. Ως εκ τούτου, θα ήταν αντιπαραγωγικό να αποκλειστούν από τη χρηματοδότηση οι δαπάνες που πραγματοποιούνται πριν από την υποβολή της αίτησης επιδότησης, διότι αυτό θα ενθάρρυνε τα κράτη μέλη να επικεντρώσουν τις άμεσες προσπάθειές τους στην προετοιμασία της αίτησης επιδότησης αντί για την εφαρμογή των επειγόντων μέτρων. (24) Λόγω της έκτασης της ισχύουσας στην Ένωση νομοθεσίας για την εφαρμογή των μέτρων εκρίζωσης και επιτήρησης και λόγω των τεχνικών περιορισμών όσον αφορά την πρόσβαση σε άλλη διαθέσιμη εμπειρογνωμοσύνη, η εφαρμογή των μέτρων που καλύπτονται από τον παρόντα κανονισμό πρέπει να γίνει ως επί το πλείστον από τις αρμόδιες αρχές των κρατών μελών. Ως εκ τούτου, είναι αναγκαίο να συγχρηματοδοτούνται, σε ορισμένες περιπτώσεις, οι δαπάνες μισθοδοσίας του προσωπικού των εθνικών δημόσιων υπηρεσιών. (25) Ο προγραμματισμός καθιστά δυνατό τον συντονισμό και τον καθορισμό προτεραιοτήτων και, με τον τρόπο αυτό, συμβάλλει στην αποτελεσματική χρήση των δημοσιονομικών πόρων της Ένωσης. Συνεπώς, θα πρέπει να εξουσιοδοτηθεί η Επιτροπή να καταρτίζει προγράμματα εργασίας για την εφαρμογή ορισμένων μέτρων που προβλέπονται στον παρόντα κανονισμό. (26) Για να εξασφαλιστεί η υπεύθυνη και αποτελεσματική χρήση των δημοσιονομικών πόρων της Ένωσης, θα πρέπει να δοθεί στην Επιτροπή η δυνατότητα να ελέγχει, είτε με επιτόπιους ελέγχους είτε με ελέγχους εγγράφων, ότι η χρηματοδότηση της Ένωσης χρησιμοποιείται πράγματι για την εφαρμογή των επιλέξιμων μέτρων. (27) Σε όλο τον κύκλο των δαπανών θα πρέπει να προστατεύονται τα οικονομικά συμφέροντα της Ένωσης, συμπεριλαμβανομένης της πρόληψης, του εντοπισμού και της διερεύνησης των παρατυπιών και της ανάκτησης των κονδυλίων που απωλέσθηκαν, καταβλήθηκαν αχρεωστήτως ή χρησιμοποιήθηκαν εσφαλμένα. (28) Για να εξασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για την κατάρτιση και την τροποποίηση των καταλόγων των νόσων των ζώων και των ζωοανθρωπονόσων που είναι επιλέξιμα/-ες για ενωσιακή χρηματοδότηση, καθώς και για την κατάρτιση προγραμμάτων εργασίας. Κατά την τροποποίηση του καταλόγου των νόσων των ζώων που είναι επιλέξιμα για χρηματοδότηση επειγόντων μέτρων, η Επιτροπή θα πρέπει να λαμβάνει υπόψη τις νόσους των ζώων που πρέπει να κοινοποιούνται σύμφωνα με την οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα[15]. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[16]. (29) Για την έγκριση των αρχικών καταλόγων των νόσων των ζώων και των ζωοανθρωπονόσων που είναι επιλέξιμα/-ες για χρηματοδότηση στον τομέα της υγείας των ζώων θα πρέπει να χρησιμοποιηθεί η συμβουλευτική διαδικασία, δεδομένου ότι αυτοί οι αρχικοί κατάλογοι θα πρέπει να περιλαμβάνουν απλώς, χωρίς τροποποιήσεις, τις νόσους των ζώων και τις ζωοανθρωπονόσους που πληρούν ήδη τις προϋποθέσεις για τη σχετική χρηματοδότηση βάσει της απόφασης 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα[17]. (30) Η διαχείριση και η εφαρμογή της νομοθεσίας της Ένωσης θα πρέπει να γίνονται με τρόπο που να εξασφαλίζει ότι αποφέρει τα επιδιωκόμενα οφέλη, με βάση τη σχετική εμπειρία. Συνεπώς, η Επιτροπή θα πρέπει να αξιολογήσει τη λειτουργία και την αποτελεσματικότητα του παρόντος κανονισμού και να ανακοινώσει τα πορίσματά της στα άλλα όργανα. (31) Κατά την εφαρμογή των κανόνων της Ένωσης που καλύπτονται από τον παρόντα κανονισμό η Επιτροπή επικουρείται από διάφορες επιτροπές, και ιδίως τις επιτροπές που έχουν συσταθεί με την απόφαση 66/399/ΕΟΚ του Συμβουλίου, της 14ης Ιουνίου 1966, περί ιδρύσεως Μονίμου Επιτροπής Σπόρων προς σπορά και πολλαπλασιαστικού υλικού για τη γεωργία, την κηπευτική και τη δασοκομία[18], την απόφαση 76/894/ΕΟΚ του Συμβουλίου, της 23ης Νοεμβρίου 1976, περί ιδρύσεως μόνιμης φυτοϋγειονομικής επιτροπής[19], την οδηγία 98/56/ΕΚ του Συμβουλίου, της 20ής Ιουλίου 1998, για την εμπορία πολλαπλασιαστικού υλικού καλλωπιστικών φυτών[20], την οδηγία 2008/90/ΕΚ του Συμβουλίου, της 29ης Σεπτεμβρίου 2008, για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων[21] και τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων[22]. Είναι σκόπιμο να απλοποιηθεί η διαδικασία λειτουργίας των επιτροπών στον τομέα αυτόν και να ανατεθεί στην επιτροπή που συστάθηκε με το άρθρο 58 του κανονισμού (ΕΚ) 178/2002 η αποστολή να επικουρεί την Επιτροπή κατά την άσκηση των εκτελεστικών αρμοδιοτήτων της όσον αφορά τις δαπάνες που πραγματοποιούνται στους σχετικούς τομείς, ενώ θα πρέπει επίσης να τροποποιηθεί η ονομασία της εν λόγω επιτροπής, ώστε να αντανακλά τα διευρυμένα καθήκοντά της. Συνεπώς, οι αποφάσεις 66/399/ΕΟΚ και 76/894/ΕΟΚ θα πρέπει να καταργηθούν, ενώ οι οδηγίες 98/56/ΕΚ και 2008/90/ΕΚ και ο κανονισμός (ΕΚ) αριθ. 178/2002 θα πρέπει να τροποποιηθούν αναλόγως. (32) Ο παρών κανονισμός αντικαθιστά τις διατάξεις της απόφασης 2009/470/ΕΚ. Επιπλέον, ο παρών κανονισμός αντικαθιστά το άρθρο 13γ παράγραφος 5 και τα άρθρα 22 έως 26 της οδηγίας 2000/29/ΕΚ, το άρθρο 66 του κανονισμού (ΕΚ) αριθ. 882/2004, της 29ης Απριλίου 2004, του Ευρωπαϊκού Κοινοβουλίου και του Συμβουλίου για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων[23], τα άρθρα 36 και 37 του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ[24], το άρθρο 22 της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων[25] και το άρθρο 76 του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ[26]. Συνεπώς, η οδηγία 2000/29/ΕΚ, οι κανονισμοί (ΕΚ) αριθ. 882/2004 και αριθ. 396/2005, η οδηγία 2009/128/ΕΚ και ο κανονισμός (ΕΚ) αριθ. 1107/2009 θα πρέπει να τροποποιηθούν αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΤΙΤΛΟΣ I ΚΟΙΝΕΣ ΔΙΑΤΑΞΕΙΣ ΚΕΦΑΛΑΙΟ Ι ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΣΤΟΧΟΙ Άρθρο 1 Αντικείμενο και πεδίο εφαρμογής Ο παρών κανονισμός θεσπίζει διατάξεις για τη διαχείριση των δαπανών που γίνονται από τον γενικό προϋπολογισμό της Ευρωπαϊκής Ένωσης στους τομείς οι οποίοι καλύπτονται από τους κανόνες της Ένωσης: α) που διέπουν, αφενός, τα τρόφιμα και την ασφάλεια των τροφίμων, σε όλα τα στάδια της παραγωγής, μεταποίησης, διανομής και διάθεσης μετά τη χρήση τους, συμπεριλαμβανομένων των κανόνων που αποσκοπούν στην εξασφάλιση δίκαιων πρακτικών στο εμπόριο, στην προστασία των συμφερόντων των καταναλωτών και στην ενημέρωσή τους, καθώς και, αφετέρου, την παραγωγή και τη χρήση των υλικών και των αντικειμένων που προορίζονται να έρθουν σε επαφή με τρόφιμα· β) που διέπουν τις ζωοτροφές και την ασφάλεια των ζωοτροφών, σε όλα τα στάδια της παραγωγής, επεξεργασίας, διανομής και διάθεσης μετά τη χρήση τους, καθώς και τη χρήση των ζωοτροφών, συμπεριλαμβανομένων των κανόνων που αποσκοπούν στην εξασφάλιση δίκαιων πρακτικών στο εμπόριο, στην προστασία των συμφερόντων των καταναλωτών και στην ενημέρωσή τους· γ) που αφορούν τον καθορισμό απαιτήσεων για την υγεία των ζώων· δ) που αφορούν τον καθορισμό απαιτήσεων για την καλή μεταχείριση των ζώων· ε) που αφορούν μέτρα προστασίας από οργανισμούς επιβλαβείς για τα φυτά ή τα φυτικά προϊόντα, όπως ορίζονται στην οδηγία 2000/29/ΕΚ (στο εξής: «επιβλαβείς οργανισμοί»)· στ) που αφορούν την παραγωγή, με σκοπό τη διάθεσή του στην αγορά, και τη διάθεση φυτικού αναπαραγωγικού υλικού στην αγορά· ζ) που αφορούν τον καθορισμό απαιτήσεων για τη διάθεση φυτοπροστατευτικών προϊόντων στην αγορά και την ορθολογική χρήση των παρασιτοκτόνων· η) που αποσκοπούν στην πρόληψη και την ελαχιστοποίηση των κινδύνων που προκύπτουν για τη δημόσια υγεία και την υγεία των ζώων από τα ζωικά υποπροϊόντα και τα παράγωγα προϊόντα· θ) που διέπουν τη σκόπιμη ελευθέρωση γενετικά τροποποιημένων οργανισμών στο περιβάλλον· ι) που αφορούν την προστασία του δικαιώματος διανοητικής ιδιοκτησίας όσον αφορά τις φυτικές ποικιλίες και τη διατήρηση και την ανταλλαγή φυτογενετικών πόρων. Άρθρο 2 Στόχοι 1. Οι δαπάνες για τις οποίες γίνεται λόγος στο άρθρο 1 έχουν ως στόχο την επίτευξη: α) του γενικού στόχου της συμβολής στην εξασφάλιση υψηλού επιπέδου υγείας των ανθρώπων, των ζώων και των φυτών σε όλη την έκταση της διατροφικής αλυσίδας και σε συναφείς τομείς και στην εξασφάλιση υψηλού επιπέδου προστασίας των καταναλωτών και του περιβάλλοντος, παρέχοντας συγχρόνως στη βιομηχανία τροφίμων και ζωοτροφών της Ένωσης τη δυνατότητα να λειτουργεί σε περιβάλλον που προάγει την ανταγωνιστικότητα και τη δημιουργία θέσεων εργασίας· β) των ακόλουθων ειδικών στόχων: i) συμβολή στην εξασφάλιση υψηλού επιπέδου ασφάλειας των τροφίμων και των συστημάτων παραγωγής τροφίμων και άλλων προϊόντων τα οποία μπορούν να επηρεάσουν την ασφάλεια των τροφίμων και, ταυτόχρονα, βελτίωση της βιωσιμότητας της παραγωγής τροφίμων· ii) συμβολή στη βελτίωση της κατάστασης της υγείας των ζώων στην Ένωση και υποστήριξη της βελτίωσης της καλής μεταχείρισης των ζώων· iii) συμβολή στην έγκαιρη ανίχνευση επιβλαβών οργανισμών και στην εκρίζωσή τους, όταν οι εν λόγω επιβλαβείς οργανισμοί έχουν εισέλθει στην Ένωση· iv) συμβολή στη βελτίωση της αποτελεσματικότητας, της αποδοτικότητας και της αξιοπιστίας των ελέγχων και των άλλων δραστηριοτήτων που εκτελούνται για την αποτελεσματική εφαρμογή και τήρηση των κανόνων της Ένωσης που αναφέρονται στο άρθρο 1. 2. Για να μετρηθεί η επίτευξη των ειδικών στόχων που αναφέρονται στην παράγραφο 1 στοιχείο β) χρησιμοποιούνται οι ακόλουθοι δείκτες: α) Για τον ειδικό στόχο της παραγράφου 1 στοιχείο β) σημείο i), η μείωση του αριθμού κρουσμάτων νόσων σε ανθρώπους στην Ένωση τα οποία συνδέονται με την ασφάλεια των τροφίμων ή τις ζωοανθρωπονόσους· β) Για τον ειδικό στόχο της παραγράφου 1 στοιχείο β) σημείο ii): i) η αύξηση του αριθμού των κρατών μελών ή των περιφερειών τους που είναι απαλλαγμένα/-ες από νόσους των ζώων για τις οποίες λαμβάνουν χρηματοδοτική συνδρομή· ii) η συνολική μείωση παραμέτρων των νόσων, όπως η επίπτωση, ο επιπολασμός και ο αριθμός εστιών· γ) Για τον ειδικό στόχο της παραγράφου 1 στοιχείο β) σημείο iii): i) η κάλυψη του εδάφους της Ένωσης από έρευνες για επιβλαβείς οργανισμούς, και ιδίως για επιβλαβείς οργανισμούς που δεν είναι γνωστό αν απαντούν στο έδαφος της Ένωσης και για επιβλαβείς οργανισμούς που θεωρούνται οι πιο επικίνδυνοι για το έδαφος της Ένωσης· ii) ο χρόνος που απαιτείται για την εκρίζωση των εν λόγω επιβλαβών οργανισμών και το ποσοστό επιτυχίας· δ) Για τον ειδικό στόχο της παραγράφου 1 στοιχείο β) σημείο iv), η ευνοϊκή τάση των αποτελεσμάτων των ελέγχων που διεξάγονται και γνωστοποιούνται από εμπειρογνώμονες της Επιτροπής στα κράτη μέλη σε κρίσιμους τομείς. ΚΕΦΑΛΑΙΟ II ΜΟΡΦΕΣ ΧΡΗΜΑΤΟΔΟΤΗΣΗΣ ΚΑΙ ΓΕΝΙΚΕΣ ΧΡΗΜΑΤΟΟΙΚΟΝΟΜΙΚΕΣ ΔΙΑΤΑΞΕΙΣ Άρθρο 3 Μορφές χρηματοδότησης 1. Η χρηματοδότηση των δαπανών που αναφέρονται στο άρθρο 1 από την Ένωση γίνεται σύμφωνα με τις διατάξεις του κανονισμού (ΕΕ, Ευρατόμ) αριθ. 966/2012. 2. Όταν χορηγούνται επιδοτήσεις στις αρμόδιες αρχές των κρατών μελών, οι εν λόγω αρχές θεωρούνται προσδιορισμένοι δικαιούχοι κατά την έννοια του άρθρου 128 παράγραφος 1 του κανονισμού (ΕΕ, Ευρατόμ) αριθ. 966/2012. Οι εν λόγω επιδοτήσεις μπορούν να χορηγούνται χωρίς πρόσκληση υποβολής προτάσεων. 3. Η χρηματοδοτική συνδρομή της Ένωσης για τα μέτρα που προβλέπονται στον παρόντα κανονισμό μπορεί επίσης να λάβει τη μορφή εθελοντικών πληρωμών προς διεθνείς οργανισμούς που δραστηριοποιούνται στους τομείς που καλύπτονται από τους κανόνες που αναφέρονται στο άρθρο 1, των οποίων η Ένωση είναι μέλος ή στις εργασίες των οποίων συμμετέχει. Άρθρο 4 Προϋπολογισμός 1. Με την επιφύλαξη του άρθρου 5, το ανώτατο όριο για τις δαπάνες που αναφέρονται στο άρθρο 1, για την περίοδο από την 1η Ιανουαρίου 2014 έως τις 31 Δεκεμβρίου 2020, ανέρχεται σε 1 891,936 εκατ. ευρώ σε τρέχουσες τιμές. 2. Το ανώτατο όριο που αναφέρεται στην παράγραφο 1 μπορεί επίσης να καλύπτει δαπάνες που αφορούν δραστηριότητες προετοιμασίας, παρακολούθησης, ελέγχου, εποπτικού ελέγχου και αξιολόγησης που είναι αναγκαίες για τη διαχείριση των δαπανών που αναφέρονται στο άρθρο 1 και για την επίτευξη των στόχων τους, και ιδίως, μελέτες, συνεδριάσεις εμπειρογνωμόνων, έξοδα για δίκτυα πληροφορικής που έχουν ως αντικείμενο την επεξεργασία και την ανταλλαγή πληροφοριών, καθώς και όλα τα άλλα έξοδα τεχνικής και διοικητικής βοήθειας που πραγματοποιούνται από την Επιτροπή για τη διαχείριση των εν λόγω δαπανών. 3. Το ανώτατο όριο μπορεί επίσης να καλύπτει τις δαπάνες τεχνικής και διοικητικής υποστήριξης που απαιτούνται για την εξασφάλιση της μετάβασης μεταξύ δράσεων που εγκρίνονται πριν από την έναρξη ισχύος του παρόντος κανονισμού και μετά απ’ αυτήν. Αν χρειαστεί, είναι δυνατόν να εγγραφούν στον προϋπολογισμό πιστώσεις για την περίοδο μετά το 2020 με σκοπό την κάλυψη δαπανών αυτού του είδους, ώστε να καταστεί εφικτή η διαχείριση δράσεων που δεν θα έχουν ολοκληρωθεί έως τις 31 Δεκεμβρίου 2020. Άρθρο 5 Χρησιμοποίηση του αποθεματικού αντιμετώπισης κρίσεων στον γεωργικό τομέα Η συνδρομή της Ένωσης σε μέτρα για καταστάσεις επείγουσας ανάγκης που καλύπτονται από το τμήμα 1 του κεφαλαίου I του τίτλου II και το τμήμα 1 του κεφαλαίου II του τίτλου II μπορεί επίσης να χρηματοδοτηθεί σύμφωνα με το στοιχείο ε) του άρθρου 4 παράγραφος 2 του κανονισμού (EΕ) αριθ. XXX/201X του Ευρωπαϊκού Κοινοβουλίου και του Συμβουλίου για τη χρηματοδότηση, διαχείριση και παρακολούθηση της κοινής γεωργικής πολιτικής. Άρθρο 6 Ανώτατα ποσοστά και ελάχιστο ποσό των επιδοτήσεων 1. Όταν η χρηματοδοτική συνδρομή της Ένωσης λαμβάνει τη μορφή επιδότησης, δεν υπερβαίνει το 50% των επιλέξιμων δαπανών. 2. Το μέγιστο ποσοστό που αναφέρεται στην παράγραφο 1 μπορεί να αυξηθεί στο 75% των επιλέξιμων δαπανών: α) για διασυνοριακές δραστηριότητες που υλοποιούνται από κοινού από δύο ή περισσότερα κράτη μέλη με σκοπό τον έλεγχο ή την εκρίζωση επιβλαβών οργανισμών ή νόσων των ζώων· β) για τα κράτη μέλη των οποίων το κατά κεφαλήν ακαθάριστο εθνικό εισόδημα, όπως προκύπτει από τα πλέον πρόσφατα στοιχεία της Eurostat, είναι χαμηλότερο από το 90% του μέσου όρου της Ένωσης. 3. Το μέγιστο ποσοστό που αναφέρεται στην παράγραφο 1 μπορεί να αυξηθεί στο 100% των επιλέξιμων δαπανών όταν οι δραστηριότητες που χρηματοδοτούνται από την Ένωση: α) αφορούν τον έλεγχο σοβαρών κινδύνων για την υγεία για την Ένωση· β) είναι ειδικά καθήκοντα ιδιαίτερης σημασίας για την Ένωση, όπως ρητά αναγνωρίζει η Επιτροπή στο πρόγραμμα εργασίας της, το οποίο εγκρίνεται σύμφωνα με το άρθρο 35 παράγραφος 1· ή γ) εφαρμόζονται σε τρίτες χώρες. 4. Δεν χορηγείται επιδότηση μικρότερη από 50 000 ευρώ. ΤΙΤΛΟΣ II ΧΡΗΜΑΤΟΟΙΚΟΝΟΜΙΚΕΣ ΔΙΑΤΑΞΕΙΣ ΚΕΦΑΛΑΙΟ I ΥΓΕΙΑ ΤΩΝ ΖΩΩΝ Τμημα 1 Επειγοντα μετρα Άρθρο 7 Επιλέξιμα μέτρα 1. Τα κράτη μέλη μπορούν να λαμβάνουν επιδοτήσεις έως τα ανώτατα ποσοστά που ορίζονται στο άρθρο 6 παράγραφοι 1, 2 και 3 για τα μέτρα που λαμβάνουν σε περίπτωση επιβεβαίωσης της εκδήλωσης μιας από τις νόσους των ζώων που καταγράφονται σύμφωνα με το άρθρο 8, υπό την προϋπόθεση ότι τα μέτρα εφαρμόστηκαν αμέσως και ότι έχουν τηρηθεί οι εφαρμοστέες διατάξεις της οικείας νομοθεσίας της ΕΕ. 2. Τα κράτη μέλη μπορούν να λαμβάνουν επιδοτήσεις όταν, σε περίπτωση επιβεβαίωσης της εκδήλωσης μιας από τις νόσους των ζώων που καταγράφονται σύμφωνα με το άρθρο 8, δύο ή περισσότερα κράτη μέλη συνεργάζονται στενά για τον έλεγχο της επιδημίας. 3. Είναι δυνατή η χορήγηση επιδοτήσεων στα κράτη μέλη, σε τρίτες χώρες και σε διεθνείς οργανισμούς για τα μέτρα προστασίας που λαμβάνουν σε περίπτωση άμεσης απειλής για την κατάσταση της υγείας στην Ένωση λόγω της εκδήλωσης ή της εξέλιξης, στο έδαφος τρίτης χώρας ή κράτους μέλους, μιας από τις νόσους των ζώων ή μιας από τις ζωοανθρωπονόσους που καταγράφονται σύμφωνα με τα άρθρα 8 ή 11. 4. Τα κράτη μέλη μπορούν να λαμβάνουν επιδοτήσεις όταν η Επιτροπή αποφασίζει, κατόπιν αιτήματος κράτους μέλους, ότι οφείλουν να δημιουργήσουν αποθέματα βιολογικών προϊόντων με σκοπό τον έλεγχο των νόσων των ζώων και των ζωοανθρωπονόσων που καταγράφονται σύμφωνα με τα άρθρα 8 ή 11. 5. Η Ένωση μπορεί να χορηγήσει χρηματοδοτική συνδρομή για τη δημιουργία αποθεμάτων βιολογικών προϊόντων ή για την απόκτηση δόσεων εμβολίων, αν η εκδήλωση ή η εξέλιξη, σε τρίτη χώρα ή σε κράτος μέλος, μιας από τις νόσους των ζώων ή μιας από τις ζωοανθρωπονόσους που καταγράφονται σύμφωνα με τα άρθρα 8 ή 11 ενδέχεται να συνιστά απειλή για την Ένωση. Άρθρο 8 Κατάλογος νόσων των ζώων 1. Η Επιτροπή, με εκτελεστική πράξη, καταρτίζει τον κατάλογο των νόσων των ζώων που είναι επιλέξιμες για χρηματοδότηση σύμφωνα με το άρθρο 7. Αυτός ο κατάλογος περιλαμβάνει τις νόσους των ζώων που ορίζονται στο άρθρο 3 παράγραφος 1, στο άρθρο 4 παράγραφος 1, στο άρθρο 6 παράγραφος 2 και στο άρθρο 14 παράγραφος 1 της απόφασης 2009/470/ΕΚ. Η εν λόγω εκτελεστική πράξη εκδίδεται σύμφωνα με τη συμβουλευτική διαδικασία που προβλέπεται στο άρθρο 39 παράγραφος 2 του παρόντος κανονισμού. 2. Η Επιτροπή μπορεί, με εκτελεστικές πράξεις, να τροποποιεί τον κατάλογο των νόσων των ζώων που αναφέρονται στην παράγραφο 1, λαμβάνοντας υπόψη τις νόσους των ζώων που πρέπει να κοινοποιούνται σύμφωνα με την οδηγία 82/894/ΕΟΚ και τις νόσους που είναι πιθανόν να αποτελούν νέα απειλή για την Ένωση, λόγω του σημαντικού αντικτύπου τους: α) στην ανθρώπινη υγεία· β) στην υγεία ή την καλή μεταχείριση των ζώων· ή γ) στη γεωργική παραγωγή ή την παραγωγή προϊόντων υδατοκαλλιέργειας ή σε συναφείς τομείς της οικονομίας. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 39 παράγραφος 3 του παρόντος κανονισμού. Άρθρο 9 Επιλέξιμες δαπάνες 1. Οι ακόλουθες δαπάνες στις οποίες υποβάλλονται τα κράτη μέλη για την εκτέλεση των μέτρων που αναφέρονται στο άρθρο 7 παράγραφος 1 μπορούν να είναι επιλέξιμες για χρηματοδότηση, βάσει της εν λόγω παραγράφου: α) δαπάνες αποζημίωσης των ιδιοκτητών για την αξία των ζώων τους τα οποία εσφάγησαν ή θανατώθηκαν στο πλαίσιο του εθνικού προγράμματος, έως το ποσό της αγοραίας αξίας που είχαν τα ζώα αμέσως πριν από τη σφαγή ή τη θανάτωσή τους· β) δαπάνες αποζημίωσης των ιδιοκτητών για την αξία των ζωικών τους προϊόντων που καταστράφηκαν, έως το ποσό της αγοραίας αξίας που είχαν τα εν λόγω προϊόντα αμέσως πριν από την καταστροφή τους· γ) δαπάνες καθαρισμού, απολύμανσης και απεντόμωσης εκμεταλλεύσεων και εξοπλισμού· δ) δαπάνες καταστροφής μολυσμένων ζωοτροφών και δαπάνες καταστροφής μολυσμένου εξοπλισμού, αν αυτός δεν μπορεί να απολυμανθεί· ε) δαπάνες αγοράς και χορήγησης εμβολίων, αν αποφασίζονται ή εγκρίνονται από την Επιτροπή· στ) δαπάνες μεταφοράς σφαγίων σε μονάδες επεξεργασίας, κατά περίπτωση· ζ) σε εξαιρετικές και δεόντως αιτιολογημένες περιπτώσεις, κάθε άλλη δαπάνη αναγκαία για την εκρίζωση της νόσου, όπως προβλέπεται στην απόφαση χρηματοδότησης που αναφέρεται στο άρθρο 35 παράγραφος 3 του παρόντος κανονισμού. 2. Κατ’ εξαίρεση, όπως προβλέπεται στο άρθρο 130 παράγραφος 1 του κανονισμού (ΕΚ, Ευρατόμ) αριθ. 966/2012, οι δαπάνες είναι επιλέξιμες από την ημερομηνία κοινοποίησης της εκδήλωσης της νόσου από τα κράτη μέλη στην Επιτροπή. Έπειτα από αξιολόγηση των αιτήσεων πληρωμής που υποβάλλονται από τα κράτη μέλη, η Επιτροπή προβαίνει στις αντίστοιχες δημοσιονομικές αναλήψεις υποχρεώσεων και στην πληρωμή των επιλέξιμων δαπανών. Τμημα 2 Προγραμματα εκριζωσης, ελεγχου και επιτηρησης των νοσων των ζωων και των ζωοανθρωπονοσων Άρθρο 10 Επιλέξιμα προγράμματα Τα κράτη μέλη μπορούν να λαμβάνουν επιδοτήσεις για τα ετήσια ή πολυετή προγράμματα εκρίζωσης, ελέγχου και επιτήρησης των νόσων των ζώων και των ζωοανθρωπονόσων που καταγράφονται σύμφωνα με το άρθρο 11 (στο εξής: «εθνικά προγράμματα»). Άρθρο 11 Κατάλογος νόσων των ζώων και ζωοανθρωπονόσων 1. Η Επιτροπή, με εκτελεστική πράξη, καταρτίζει τον κατάλογο των νόσων των ζώων και των ζωοανθρωπονόσων που είναι επιλέξιμες για τις επιδοτήσεις που αναφέρονται στο άρθρο 10. Ο εν λόγω κατάλογος περιλαμβάνει τις νόσους των ζώων και τις ζωοανθρωπονόσους που παρατίθενται στο παράρτημα Ι της απόφασης 2009/470/ΕΚ. Αυτή η εκτελεστική πράξη εκδίδεται σύμφωνα με τη συμβουλευτική διαδικασία που προβλέπεται στο άρθρο 39 παράγραφος 2 του παρόντος κανονισμού. 2. Η Επιτροπή μπορεί, με εκτελεστικές πράξεις, να τροποποιεί τον κατάλογο που έχει καταρτιστεί σύμφωνα με την παράγραφο 1, λαμβάνοντας υπόψη: α) την κατάσταση των νόσων των ζώων που έχουν σημαντικό αντίκτυπο στη ζωική παραγωγή ή το εμπόριο· β) την εξέλιξη των ζωοανθρωπονόσων που αποτελούν ενδεχομένως απειλή για τον άνθρωπο· ή γ) τις νέες επιστημονικές ή επιδημιολογικές εξελίξεις. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 39 παράγραφος 3 του παρόντος κανονισμού. Άρθρο 12 Επιλέξιμες δαπάνες Οι ακόλουθες δαπάνες τις οποίες πραγματοποιούν τα κράτη μέλη κατά την εφαρμογή των εθνικών προγραμμάτων μπορούν να είναι επιλέξιμες για επιδοτήσεις στο πλαίσιο του άρθρου 10: α) δαπάνες δειγματοληψίας σε ζώα· β) δαπάνες δοκιμών, με την προϋπόθεση ότι περιορίζονται στα ακόλουθα: i) δαπάνες για τον εξοπλισμό δοκιμών, τα αντιδραστήρια και τα αναλώσιμα που μπορούν να προσδιοριστούν και που χρησιμοποιούνται ειδικά για τη διενέργεια των δοκιμών· ii) δαπάνες για το προσωπικό που συμμετέχει άμεσα στη διενέργεια των δοκιμών, ανεξάρτητα από το καθεστώς του· γ) δαπάνες αποζημίωσης των ιδιοκτητών για την αξία των ζώων τους τα οποία εσφάγησαν ή θανατώθηκαν στο πλαίσιο του εθνικού προγράμματος, έως το ποσό της αγοραίας αξίας που είχαν τα ζώα αμέσως πριν από τη σφαγή ή τη θανάτωσή τους· δ) δαπάνες αποζημίωσης των ιδιοκτητών για την αξία των ζωικών τους προϊόντων που καταστρέφονται, έως το ποσό της αγοραίας αξίας που είχαν τα εν λόγω προϊόντα αμέσως πριν την καταστροφή τους· ε) δαπάνες για την αγορά και την αποθήκευση δόσεων εμβολίων ή εμβολίων και δολωμάτων για τα ζώα που χρησιμοποιούνται για τα προγράμματα· στ) δαπάνες εμβολιασμού οικόσιτων ζώων· ζ) δαπάνες διανομής εμβολίων και δολωμάτων για άγρια ζώα· η) δαπάνες καθαρισμού, απολύμανσης και απεντόμωσης της εκμετάλλευσης και του εξοπλισμού με βάση την επιδημιολογία και τα χαρακτηριστικά του παθογόνου οργανισμού· θ) σε εξαιρετικές και δεόντως αιτιολογημένες περιπτώσεις, οι δαπάνες που πραγματοποιούνται για την εφαρμογή άλλων αναγκαίων μέτρων διαφορετικών από εκείνα που αναφέρονται στα στοιχεία α) έως η), υπό την προϋπόθεση ότι τα μέτρα αυτά καθορίζονται στην απόφαση επιδότησης που μνημονεύεται στο άρθρο 14 παράγραφος 2. Για τους σκοπούς του στοιχείου γ) του πρώτου εδαφίου, η υπολειμματική αξία των ζώων, αν υπάρχει, αφαιρείται από την αποζημίωση. Για τους σκοπούς του στοιχείου δ) του πρώτου εδαφίου, η υπολειμματική αξία των θερμικά επεξεργασμένων μη επωασθέντων αβγών αφαιρείται από την αποζημίωση. Άρθρο 13 Περιεχόμενο και υποβολή των εθνικών προγραμμάτων 1. Έως στις 31 Μαΐου κάθε έτους τα κράτη μέλη υποβάλλουν στην Επιτροπή τα εθνικά προγράμματα, με αφετηρία το επόμενο έτος για το οποίο υποβάλλουν αίτηση επιδότησης. Εθνικά προγράμματα που υποβάλλονται μετά τις 31 Μαΐου δεν είναι επιλέξιμα για χρηματοδότηση το επόμενο έτος. 2. Τα εθνικά προγράμματα περιλαμβάνουν τουλάχιστον τις ακόλουθες πληροφορίες: α) περιγραφή της επιδημιολογικής κατάστασης της νόσου των ζώων ή της ζωοανθρωπονόσου πριν από την ημερομηνία έναρξης του προγράμματος· β) περιγραφή και οριοθέτηση των γεωγραφικών και διοικητικών περιοχών στις οποίες πρόκειται να εφαρμοστεί το πρόγραμμα· γ) διάρκεια του προγράμματος· δ) μέτρα που πρόκειται να υλοποιηθούν· ε) εκτιμώμενος προϋπολογισμός· στ) στόχοι που πρέπει να επιτευχθούν έως την ημερομηνία ολοκλήρωσης του προγράμματος και προσδοκώμενα οφέλη· ζ) κατάλληλοι δείκτες για την αξιολόγηση της επίτευξης των στόχων του προγράμματος. Για κάθε πολυετές εθνικό πρόγραμμα, οι πληροφορίες που αναφέρονται στα στοιχεία α) έως ζ) του πρώτου εδαφίου παρέχονται για κάθε έτος που καλύπτεται από το πρόγραμμα. 3. Αν η εκδήλωση ή η εξέλιξη κάποιας από τις ζωικές νόσους ή ζωοανθρωπονόσους για τις οποίες γίνεται λόγος στο άρθρο 11 ενδέχεται να απειλήσει την κατάσταση της υγείας στην Ένωση και προκειμένου να προστατευθεί η Ένωση από την εισαγωγή κάποιας από τις εν λόγω νόσους των ζώων ή κάποιας από τις εν λόγω ζωοανθρωπονόσους, τα κράτη μέλη μπορούν να περιλαμβάνουν στα εθνικά τους προγράμματα μέτρα που πρέπει να εφαρμοστούν σε εδάφη γειτονικών τρίτων χωρών σε συνεργασία με τις αρχές των χωρών αυτών. Άρθρο 14 Αξιολόγηση και έγκριση των εθνικών προγραμμάτων 1. Τα εθνικά προγράμματα αξιολογούνται με γνώμονα τις προτεραιότητες και τα κριτήρια που ορίζονται στα ετήσια ή τα πολυετή προγράμματα εργασίας που προβλέπονται στο άρθρο 35 παράγραφος 1 και, κατά περίπτωση, τις προτεραιότητες και τα κριτήρια που περιγράφονται στις ετήσιες ή τις πολυετείς κατευθυντήριες γραμμές για τις οποίες γίνεται λόγος στην παράγραφο 5 του παρόντος άρθρου. 2. Τα ετήσια εθνικά προγράμματα και η σχετική χρηματοδότηση εγκρίνονται έως τις 31 Ιανουαρίου κάθε έτους με απόφαση επιδότησης που αφορά τα μέτρα που υλοποιούνται και τις δαπάνες που πραγματοποιούνται από την 1η Ιανουαρίου έως τις 31 Δεκεμβρίου του εν λόγω έτους. Μετά την υποβολή των ενδιάμεσων εκθέσεων για τις οποίες γίνεται λόγος στο άρθρο 15, η Επιτροπή μπορεί να τροποποιήσει τις αποφάσεις αυτές, αν χρειαστεί, για το σύνολο της περιόδου επιλεξιμότητας. 3. Τα πολυετή εθνικά προγράμματα και η σχετική χρηματοδότηση εγκρίνονται έως τις 31 Ιανουαρίου του πρώτου έτους εφαρμογής με απόφαση επιδότησης που αφορά τα μέτρα που υλοποιούνται και τις δαπάνες που πραγματοποιούνται από την 1η Ιανουαρίου του πρώτου έτους εφαρμογής έως τη λήξη της περιόδου εφαρμογής. 4. Σε περίπτωση έγκρισης πολυετών εθνικών προγραμμάτων, σύμφωνα με την παράγραφο 3, οι δημοσιονομικές αναλήψεις υποχρεώσεων μπορούν να κατανεμηθούν σε ετήσιες δόσεις. Όταν οι δημοσιονομικές αναλήψεις υποχρεώσεων κατανέμονται σε ετήσιες δόσεις, η Επιτροπή δεσμεύει τις ετήσιες δόσεις λαμβάνοντας υπόψη την πρόοδο των προγραμμάτων, τις προβλεπόμενες ανάγκες και τον διαθέσιμο προϋπολογισμό. 5. Η Επιτροπή μπορεί να εγκρίνει ετήσιες ή πολυετείς κατευθυντήριες γραμμές που καθορίζουν τις κτηνιατρικές προτεραιότητες και τα κριτήρια που θα χρησιμοποιηθούν για την αξιολόγηση των εθνικών προγραμμάτων. Άρθρο 15 Εκθέσεις Για κάθε εγκεκριμένο ετήσιο ή πολυετές εθνικό πρόγραμμα, τα κράτη μέλη υποβάλλουν στην Επιτροπή, έως τις 31 Μαρτίου κάθε έτους, ετήσια λεπτομερή τεχνική και οικονομική έκθεση για το προηγούμενο έτος, συμπεριλαμβανομένων των αποτελεσμάτων που έχουν επιτευχθεί, τα οποία μετρούνται με βάση τους δείκτες που αναφέρονται στο άρθρο 13 παράγραφος 2 στοιχείο ζ), καθώς και αναλυτική κατάσταση των επιλέξιμων δαπανών που έχουν πραγματοποιηθεί. Επιπλέον, για κάθε εγκεκριμένο ετήσιο εθνικό πρόγραμμα, τα κράτη μέλη υποβάλλουν στην Επιτροπή, έως τις 31 Ιουλίου κάθε έτους, ενδιάμεσες τεχνικές και οικονομικές εκθέσεις. Άρθρο 16 Πληρωμές Η αίτηση πληρωμής για συγκεκριμένο έτος για ένα εθνικό πρόγραμμα υποβάλλεται από το κράτος μέλος στην Επιτροπή έως τις 31 Μαρτίου του επόμενου έτους. Η Επιτροπή καταβάλλει τη χρηματοδοτική συνδρομή της Ένωσης για τις επιλέξιμες δαπάνες έπειτα από κατάλληλη εξακρίβωση των εκθέσεων που αναφέρονται στο άρθρο 15. ΚΕΦΑΛΑΙΟ II ΥΓΕΙΑ ΤΩΝ ΦΥΤΩΝ Τμημα 1 Επειγοντα μετρα Άρθρο 17 Επιλέξιμα μέτρα 1. Τα κράτη μέλη μπορούν να λαμβάνουν επιδοτήσεις, έως τα ανώτατα ποσοστά που αναφέρονται στο άρθρο 6 παράγραφοι 1, 2 και 3, για τα ακόλουθα μέτρα καταπολέμησης των επιβλαβών οργανισμών, υπό τους όρους που καθορίζονται στο άρθρο 18: α) μέτρα για την εκρίζωση επιβλαβών οργανισμών από μολυσμένη περιοχή, τα οποία λαμβάνονται από τις αρμόδιες αρχές σύμφωνα με το άρθρο 16 παράγραφοι 1 και 2 της οδηγίας 2000/29/ΕΚ ή σύμφωνα με τα μέτρα της Ένωσης που λαμβάνονται βάσει των διατάξεων του άρθρου 16 παράγραφος 3 της εν λόγω οδηγίας· β) μέτρα για την αναχαίτιση επιβλαβούς οργανισμού κατά του οποίου έχουν ληφθεί μέτρα αναχαίτισης από την Ένωση, σύμφωνα με το άρθρο 16 παράγραφος 3 της οδηγίας 2000/29/ΕΚ, σε μολυσμένη περιοχή από την οποία ο εν λόγω επιβλαβής οργανισμός δεν μπορεί να εκριζωθεί, όταν τα μέτρα αυτά είναι ουσιαστικής σημασίας για την προστασία της Ένωσης από την περαιτέρω διασπορά του εν λόγω επιβλαβούς οργανισμού. Τα μέτρα αυτά αφορούν αποκλειστικά την εκρίζωση του εν λόγω επιβλαβούς οργανισμού από τη ζώνη απομόνωσης, αν η παρουσία του διαπιστωθεί στην εν λόγω ζώνη· γ) πρόσθετα μέτρα προστασίας από τη διασπορά επιβλαβούς οργανισμού κατά του οποίου έχουν ληφθεί μέτρα από την Ένωση σύμφωνα με το άρθρο 16 παράγραφος 3 της οδηγίας 2000/29/ΕΚ, διαφορετικά από τα μέτρα εκρίζωσης που αναφέρονται στο στοιχείο α) και τα μέτρα αναχαίτισης που αναφέρονται στο στοιχείο β), όταν τα μέτρα αυτά είναι ουσιαστικής σημασίας για την προστασία της Ένωσης από την περαιτέρω διασπορά του εν λόγω επιβλαβούς οργανισμού. 2. Οι επιδοτήσεις που αναφέρονται στην παράγραφο 1 μπορούν επίσης να χορηγούνται σε κράτος μέλος στο έδαφος του οποίου δεν απαντούν οι επιβλαβείς οργανισμοί που αναφέρονται στην παράγραφο 1, όταν έχουν ληφθεί μέτρα κατά της εισόδου των εν λόγω επιβλαβών οργανισμών στο έδαφος του εν λόγω κράτους μέλους λόγω της παρουσίας τους σε γειτονικό κράτος μέλος ή σε τρίτη χώρα με την οποία το κράτος μέλος συνορεύει άμεσα. Άρθρο 18 Όροι Τα μέτρα που προβλέπονται στο άρθρο 17 μπορούν να τύχουν επιδοτήσεων, αν τα εν λόγω μέτρα έχουν εφαρμοστεί άμεσα και έχουν τηρηθεί οι εφαρμοστέες διατάξεις που καθορίζονται στην οικεία νομοθεσία της Ένωσης και υπό τον όρο ότι πληρούται τουλάχιστον μία από τις ακόλουθες προϋποθέσεις: α) αφορούν επιβλαβείς οργανισμούς που παρατίθενται στο τμήμα Ι του μέρους Α του παραρτήματος Ι και στο τμήμα Ι του μέρους Α του παραρτήματος ΙΙ της οδηγίας 2000/29/ΕΚ· β) καλύπτονται από μέτρο που θεσπίζεται από την Επιτροπή σύμφωνα με το άρθρο 16 παράγραφος 3 της οδηγίας 2000/29/ΕΚ. Για τα μέτρα που πληρούν την προϋπόθεση που προβλέπεται στο στοιχείο β) του πρώτου εδαφίου, η επιδότηση δεν καλύπτει τις δαπάνες που πραγματοποιούνται μετά τη λήξη του μέτρου που θεσπίστηκε από την Επιτροπή σύμφωνα με το άρθρο 16 παράγραφος 3 της οδηγίας 2000/29/ΕΚ. Άρθρο 19 Επιλέξιμες δαπάνες 1. Οι ακόλουθες δαπάνες τις οποίες πραγματοποιούν τα κράτη μέλη κατά την εφαρμογή των μέτρων που αναφέρονται στο άρθρο 17 μπορούν να είναι επιλέξιμες για επιδοτήσεις στο πλαίσιο του εν λόγω άρθρου: α) δαπάνες για το προσωπικό που συμμετέχει άμεσα στην εφαρμογή των μέτρων, ανεξάρτητα από το καθεστώς του, καθώς και δαπάνες για μίσθωση εξοπλισμού, για αναλώσιμα και για κάθε άλλο αναγκαίο υλικό, για προϊόντα επεξεργασίας και για εργαστηριακές δοκιμές· β) δαπάνες συμβάσεων παροχής υπηρεσιών με τρίτους για την εκτέλεση μέρους των μέτρων· γ) δαπάνες αποζημίωσης των θιγόμενων επιχειρηματιών για την καταστροφή και την επακόλουθη απόσυρση φυτών, φυτικών προϊόντων και άλλων αντικειμένων, καθώς επίσης δαπάνες για τον καθαρισμό και την απολύμανση χώρων, γης, νερού, εδάφους, καλλιεργητικών μέσων, εγκαταστάσεων, μηχανημάτων και εξοπλισμού· δ) σε εξαιρετικές και δεόντως αιτιολογημένες περιπτώσεις, οι δαπάνες που πραγματοποιούνται για την εφαρμογή άλλων αναγκαίων μέτρων διαφορετικών από εκείνα που αναφέρονται στα στοιχεία α) έως γ), υπό την προϋπόθεση ότι τα μέτρα αυτά καθορίζονται στην απόφαση χρηματοδότησης που μνημονεύεται στο άρθρο 35 παράγραφος 3. 2. Κατ’ εξαίρεση, όπως προβλέπεται στο άρθρο 130 παράγραφος 1 του κανονισμού (ΕΚ, Ευρατόμ) αριθ. 966/2012, οι δαπάνες είναι επιλέξιμες από την ημερομηνία κοινοποίησης της παρουσίας του επιβλαβούς οργανισμού από τα κράτη μέλη στην Επιτροπή. Μετά την αξιολόγηση των αιτήσεων πληρωμής που υποβάλλονται από τα κράτη μέλη, η Επιτροπή προβαίνει στις αντίστοιχες δημοσιονομικές αναλήψεις υποχρεώσεων και στην πληρωμή των επιλέξιμων δαπανών. Τμημα 2 προγραμματα ερευνων για την παρουσια επιβλαβων οργανισμων Άρθρο 20 Επιλέξιμα προγράμματα ερευνών Τα κράτη μέλη μπορούν να λαμβάνουν επιδοτήσεις για ετήσια και πολυετή προγράμματα ερευνών που εφαρμόζουν σχετικά με την παρουσία επιβλαβών οργανισμών (στο εξής: «προγράμματα ερευνών»), υπό την προϋπόθεση ότι τα εν λόγω προγράμματα ερευνών πληρούν τουλάχιστον μία από τις ακόλουθες προϋποθέσεις: α) αφορούν επιβλαβείς οργανισμούς που παρατίθενται στο τμήμα Ι του μέρους Α του παραρτήματος Ι και στο τμήμα Ι του μέρους Α του παραρτήματος ΙΙ της οδηγίας 2000/29/ΕΚ· β) καλύπτονται από μέτρο που θεσπίζεται από την Επιτροπή σύμφωνα με το άρθρο 16 παράγραφος 3 της οδηγίας 2000/29/ΕΚ. Για τους επιβλαβείς οργανισμούς που αναφέρονται στο στοιχείο α) του πρώτου εδαφίου, τα προγράμματα ερευνών βασίζονται σε εκτίμηση του κινδύνου εισόδου, εγκατάστασης και διασποράς των εν λόγω επιβλαβών οργανισμών στο έδαφος του οικείου κράτους μέλους και στοχοποιούν τουλάχιστον τους επιβλαβείς οργανισμούς που εγκυμονούν τους κυριότερους κινδύνους και τα κύρια είδη φυτών που εκτίθενται στους κινδύνους αυτούς. Για τα μέτρα που πληρούν τον όρο που προβλέπεται στο στοιχείο β) του πρώτου εδαφίου, η επιδότηση δεν καλύπτει τις δαπάνες που πραγματοποιούνται μετά τη λήξη του μέτρου που θεσπίστηκε από την Επιτροπή σύμφωνα με το άρθρο 16 παράγραφος 3 της οδηγίας 2000/29/ΕΚ. Άρθρο 21 Επιλέξιμες δαπάνες Οι ακόλουθες δαπάνες τις οποίες πραγματοποιούν τα κράτη μέλη κατά την εφαρμογή των προγραμμάτων ερευνών που αναφέρονται στο άρθρο 20 μπορούν να είναι επιλέξιμες για επιδοτήσεις στο πλαίσιο του εν λόγω άρθρου: α) δαπάνες δειγματοληψιών· β) δαπάνες δοκιμών, με την προϋπόθεση ότι περιορίζονται στα ακόλουθα: i) δαπάνες για τον εξοπλισμό δοκιμών, τα αντιδραστήρια και τα αναλώσιμα που μπορούν να προσδιοριστούν και που χρησιμοποιούνται ειδικά για τη διενέργεια των δοκιμών· ii) δαπάνες για το προσωπικό που συμμετέχει άμεσα στη συλλογή των δειγμάτων και τη διενέργεια των δοκιμών, ανεξάρτητα από το καθεστώς του· γ) σε εξαιρετικές και δεόντως αιτιολογημένες περιπτώσεις, οι δαπάνες που πραγματοποιούνται για την εφαρμογή άλλων αναγκαίων μέτρων διαφορετικών από εκείνα που αναφέρονται στα στοιχεία α) και β), υπό την προϋπόθεση ότι τα μέτρα αυτά καθορίζονται στην απόφαση επιδότησης που μνημονεύεται στο άρθρο 23 παράγραφος 2. Άρθρο 22 Περιεχόμενο και υποβολή των προγραμμάτων ερευνών 1. Έως στις 31 Μαΐου κάθε έτους τα κράτη μέλη υποβάλλουν στην Επιτροπή τα προγράμματα ερευνών, με αφετηρία το επόμενο έτος για το οποίο υποβάλλουν αίτηση επιδότησης. Προγράμματα ερευνών που υποβάλλονται μετά τις 31 Μαΐου δεν είναι επιλέξιμα για χρηματοδότηση το επόμενο έτος. 2. Τα προγράμματα ερευνών περιλαμβάνουν τουλάχιστον τις ακόλουθες πληροφορίες: α) επιβλαβείς οργανισμοί που περιλαμβάνονται στο πρόγραμμα· β) περιγραφή και οριοθέτηση των γεωγραφικών και διοικητικών περιοχών στις οποίες πρόκειται να εφαρμοστεί το πρόγραμμα και περιγραφή της κατάστασης αυτών των περιοχών όσον αφορά την παρουσία των σχετικών επιβλαβών οργανισμών· γ) διάρκεια του προγράμματος· δ) αριθμός των μακροσκοπικών εξετάσεων, των δειγματοληψιών και των δοκιμών που προγραμματίζονται για τους επιβλαβείς οργανισμούς και τα φυτά, τα φυτικά προϊόντα και άλλα σχετικά αντικείμενα· ε) εκτιμώμενος προϋπολογισμός· στ) στόχοι που πρέπει να επιτευχθούν έως την ημερομηνία ολοκλήρωσης του προγράμματος και προσδοκώμενα οφέλη· ζ) κατάλληλοι δείκτες για την αξιολόγηση της επίτευξης των στόχων του προγράμματος. Σε κάθε πολυετές πρόγραμμα ερευνών, οι πληροφορίες που αναφέρονται στα στοιχεία α) έως ζ) του πρώτου εδαφίου παρέχονται για κάθε έτος που καλύπτεται από το πρόγραμμα. Άρθρο 23 Αξιολόγηση και έγκριση των προγραμμάτων ερευνών 1. Τα προγράμματα ερευνών αξιολογούνται με γνώμονα τις προτεραιότητες και τα κριτήρια που ορίζονται στα ετήσια ή τα πολυετή προγράμματα εργασίας που προβλέπονται στο άρθρο 35 παράγραφος 1 και, κατά περίπτωση, τις προτεραιότητες και τα κριτήρια που περιγράφονται στις ετήσιες ή τις πολυετείς κατευθυντήριες γραμμές που αναφέρονται στην παράγραφο 5 του παρόντος άρθρου. 2. Τα ετήσια προγράμματα ερευνών και η σχετική χρηματοδότηση εγκρίνονται έως τις 31 Ιανουαρίου κάθε έτους με απόφαση επιδότησης η οποία αφορά τα μέτρα που υλοποιούνται και τις δαπάνες που πραγματοποιούνται από την 1η Ιανουαρίου έως τις 31 Δεκεμβρίου του εν λόγω έτους. Μετά την υποβολή των ενδιάμεσων εκθέσεων για τις οποίες γίνεται λόγος στο άρθρο 15, η Επιτροπή μπορεί να τροποποιήσει τις αποφάσεις αυτές, αν χρειαστεί, για το σύνολο της περιόδου επιλεξιμότητας. 3. Τα πολυετή προγράμματα ερευνών και η σχετική χρηματοδότηση εγκρίνονται έως τις 31 Ιανουαρίου του πρώτου έτους εφαρμογής με απόφαση επιδότησης που αφορά τα μέτρα που υλοποιούνται και τις δαπάνες που πραγματοποιούνται από την 1η Ιανουαρίου του πρώτου έτους εφαρμογής έως τη λήξη της περιόδου εφαρμογής. 4. Σε περίπτωση έγκρισης πολυετών προγραμμάτων ερευνών, σύμφωνα με την παράγραφο 3, οι δημοσιονομικές αναλήψεις υποχρεώσεων μπορούν να κατανεμηθούν σε ετήσιες δόσεις. Όταν οι δημοσιονομικές αναλήψεις υποχρεώσεων κατανέμονται σε ετήσιες δόσεις, η Επιτροπή δεσμεύει τις ετήσιες δόσεις λαμβάνοντας υπόψη την πρόοδο των προγραμμάτων, τις προβλεπόμενες ανάγκες και τον διαθέσιμο προϋπολογισμό. 5. Η Επιτροπή μπορεί να εγκρίνει ετήσιες ή πολυετείς κατευθυντήριες γραμμές που καθορίζουν τις φυτοϋγειονομικές προτεραιότητες, συμπεριλαμβανομένων ιδιαίτερα των επιβλαβών οργανισμών που δεν είναι γνωστό αν απαντούν στο έδαφος της Ένωσης και των επιβλαβών οργανισμών που θεωρούνται οι πιο επικίνδυνοι για το έδαφος της Ένωσης, καθώς και τα κριτήρια που θα χρησιμοποιηθούν για την αξιολόγηση των προγραμμάτων ερευνών. Άρθρο 24 Εκθέσεις και πληρωμές Τα άρθρα 15 και 16 εφαρμόζονται mutatis mutandis στα προγράμματα ερευνών. Τμημα 3 προγραμματα ελεγχου των επιβλαβων οργανισμων στις εξοχωσ αποκεντρεσ περιοχεσ της Ενωσης Άρθρο 25 Επιλέξιμα μέτρα και δαπάνες 1. Τα κράτη μέλη μπορούν να λαμβάνουν επιδοτήσεις για προγράμματα που εφαρμόζουν για την καταπολέμηση επιβλαβών οργανισμών στις εξόχως απόκεντρες περιοχές της Ένωσης, που απαριθμούνται στο άρθρο 349 της Συνθήκης για τη λειτουργία της Ευρωπαϊκής Ένωσης, σύμφωνα με τους στόχους που καθορίζονται στο άρθρο 2 του κανονισμού (ΕΕ) αριθ. 228/2013 (στο εξής: «προγράμματα για τις εξόχως απόκεντρες περιοχές»). Οι εν λόγω επιδοτήσεις αφορούν τις δραστηριότητες που είναι αναγκαίες για να εξασφαλιστεί η σωστή εφαρμογή, στις εν λόγω περιοχές, των κανόνων που ισχύουν στις περιοχές αυτές για την καταπολέμηση των επιβλαβών οργανισμών. 2. Οι ακόλουθες δαπάνες τις οποίες πραγματοποιούν τα κράτη μέλη για προγράμματα σχετικά με τις εξόχως απόκεντρες περιοχές μπορούν να είναι επιλέξιμες για χρηματοδοτική συνδρομή της Ένωσης: α) δαπάνες για το προσωπικό που συμμετέχει άμεσα στην εφαρμογή των μέτρων, ανεξάρτητα από το καθεστώς του, καθώς και δαπάνες για μίσθωση εξοπλισμού, για αναλώσιμα ή για προϊόντα επεξεργασίας· β) δαπάνες για συμβάσεις παροχής υπηρεσιών με τρίτους για την εκτέλεση μέρους των μέτρων· γ) δαπάνες δειγματοληψιών· δ) δαπάνες δοκιμών, με την προϋπόθεση ότι περιορίζονται στα ακόλουθα: i) δαπάνες για τον εξοπλισμό δοκιμών, τα αντιδραστήρια και τα αναλώσιμα που μπορούν να προσδιοριστούν και που χρησιμοποιούνται ειδικά για τη διενέργεια των δοκιμών· ii) δαπάνες για το προσωπικό που συμμετέχει άμεσα στη συλλογή των δειγμάτων και τη διενέργεια των δοκιμών, ανεξάρτητα από το καθεστώς του. Άρθρο 26 Περιεχόμενο και υποβολή των προγραμμάτων για τις εξόχως απόκεντρες περιοχές 1. Έως στις 31 Μαΐου κάθε έτους τα κράτη μέλη υποβάλλουν στην Επιτροπή τα προγράμματα για τις εξόχως απόκεντρες περιοχές, με αφετηρία το επόμενο έτος για το οποίο υποβάλλουν αίτηση επιδότησης. Προγράμματα για τις εξόχως απόκεντρες περιοχές που υποβάλλονται μετά τις 31 Μαΐου δεν είναι επιλέξιμα για χρηματοδότηση το επόμενο έτος. 2. Τα προγράμματα για τις εξόχως απόκεντρες περιοχές περιλαμβάνουν τουλάχιστον τις ακόλουθες πληροφορίες: α) επιβλαβείς οργανισμοί που περιλαμβάνονται στο πρόγραμμα· β) περιγραφή και οριοθέτηση των γεωγραφικών και διοικητικών περιοχών στις οποίες πρόκειται να εφαρμοστεί το πρόγραμμα και περιγραφή της κατάστασης αυτών των περιοχών όσον αφορά την παρουσία των σχετικών επιβλαβών οργανισμών· γ) τεχνική ανάλυση της περιφερειακής φυτοϋγειονομικής κατάστασης· δ) διάρκεια του προγράμματος· ε) ενέργειες που περιλαμβάνονται στο πρόγραμμα και, κατά περίπτωση, αριθμός των μακροσκοπικών εξετάσεων, των δειγματοληψιών και των δοκιμών που προγραμματίζονται για τους επιβλαβείς οργανισμούς και τα φυτά, τα φυτικά προϊόντα και άλλα σχετικά αντικείμενα· στ) εκτιμώμενος προϋπολογισμός· ζ) στόχοι που πρέπει να επιτευχθούν έως την ημερομηνία ολοκλήρωσης του προγράμματος και προσδοκώμενα οφέλη· η) κατάλληλοι δείκτες για την αξιολόγηση της επίτευξης των στόχων του προγράμματος. Σε κάθε πολυετές πρόγραμμα για τις εξόχως απόκεντρες περιοχές, οι πληροφορίες που αναφέρονται στα στοιχεία α) έως η) του πρώτου εδαφίου παρέχονται για κάθε έτος που καλύπτεται από το πρόγραμμα. Άρθρο 27 Αξιολόγηση και έγκριση των προγραμμάτων για τις εξόχως απόκεντρες περιοχές 1. Τα προγράμματα για τις εξόχως απόκεντρες περιοχές αξιολογούνται με γνώμονα τις προτεραιότητες και τα κριτήρια που ορίζονται στα ετήσια ή τα πολυετή προγράμματα εργασίας που αναφέρονται στο άρθρο 35 παράγραφος 1. 2. Τα ετήσια προγράμματα για τις εξόχως απόκεντρες περιοχές και οι σχετικές χρηματοδοτήσεις εγκρίνονται έως τις 31 Ιανουαρίου κάθε έτους με απόφαση επιδότησης η οποία αφορά τα μέτρα που υλοποιήθηκαν και τις δαπάνες που πραγματοποιήθηκαν από την 1η Ιανουαρίου έως τις 31 Δεκεμβρίου του εν λόγω έτους. Μετά την υποβολή των ενδιάμεσων εκθέσεων για τις οποίες γίνεται λόγος στο άρθρο 15, η Επιτροπή μπορεί, αν χρειαστεί, να τροποποιήσει τις αποφάσεις αυτές για το σύνολο της περιόδου επιλεξιμότητας. 3. Τα πολυετή προγράμματα για τις εξόχως απόκεντρες περιοχές και η σχετική χρηματοδότηση εγκρίνονται έως τις 31 Ιανουαρίου του πρώτου έτους εφαρμογής με απόφαση επιδότησης που αφορά τα μέτρα που υλοποιούνται και τις δαπάνες που πραγματοποιούνται από την 1η Ιανουαρίου του πρώτου έτους εφαρμογής έως τη λήξη της περιόδου εφαρμογής. 4. Σε περίπτωση έγκρισης πολυετών προγραμμάτων για τις εξόχως απόκεντρες περιοχές, σύμφωνα με την παράγραφο 3, οι δημοσιονομικές αναλήψεις υποχρεώσεων μπορούν να κατανεμηθούν σε ετήσιες δόσεις. Όταν οι δημοσιονομικές αναλήψεις υποχρεώσεων κατανέμονται σε ετήσιες δόσεις, η Επιτροπή δεσμεύει τις ετήσιες δόσεις λαμβάνοντας υπόψη την πρόοδο των προγραμμάτων, τις προβλεπόμενες ανάγκες και τον διαθέσιμο προϋπολογισμό. Άρθρο 28 Εκθέσεις και πληρωμές Τα άρθρα 15 και 16 εφαρμόζονται mutatis mutandis στα προγράμματα για τις εξόχως απόκεντρες περιοχές. ΚΕΦΑΛΑΙΟ III ΧΡΗΜΑΤΟΔΟΤΙΚΗ ΣΤΗΡΙΞΗ ΕΠΙΣΗΜΩΝ ΕΛΕΓΧΩΝ ΚΑΙ ΑΛΛΩΝ ΔΡΑΣΤΗΡΙΟΤΗΤΩΝ Άρθρο 29 Εργαστήρια αναφοράς της Ευρωπαϊκής Ένωσης 1. Είναι δυνατή η χορήγηση επιδοτήσεων στα εργαστήρια αναφοράς της Ευρωπαϊκής Ένωσης που αναφέρονται στο άρθρο 32 του κανονισμού (ΕΚ) αριθ. 882/2004 για την κάλυψη των δαπανών που πραγματοποιούν για την εφαρμογή των προγραμμάτων εργασίας τα οποία εγκρίνονται από την Επιτροπή. 2. Στο πλαίσιο της παραγράφου 1 μπορούν να επιδοτηθούν οι ακόλουθες δαπάνες: α) δαπάνες για τα μέλη του προσωπικού τα οποία, ανεξάρτητα από το καθεστώς τους, εμπλέκονται άμεσα στις δραστηριότητες που εκτελούν τα εργαστήρια ως εργαστήρια αναφοράς της Ένωσης· β) δαπάνες κεφαλαιουχικού εξοπλισμού· γ) δαπάνες για αναλώσιμα υλικά· δ) δαπάνες αποστολής δειγμάτων, αποστολών, συνεδριάσεων και δραστηριοτήτων κατάρτισης. Άρθρο 30 Κατάρτιση 1. Η Ένωση μπορεί να χρηματοδοτήσει την κατάρτιση του προσωπικού των αρμόδιων αρχών που είναι υπεύθυνες για τους επίσημους ελέγχους, όπως αναφέρεται στο άρθρο 51 του κανονισμού (ΕΚ) αριθ. 882/2004, με σκοπό την υιοθέτηση εναρμονισμένης προσέγγισης όσον αφορά τους επίσημους ελέγχους και τις άλλες επίσημες δραστηριότητες που αποσκοπούν στην εξασφάλιση υψηλού επιπέδου προστασίας της υγείας των ανθρώπων, των ζώων και των φυτών. 2. Η Επιτροπή καταρτίζει προγράμματα κατάρτισης που καθορίζουν τις προτεραιότητες παρέμβασης με βάση τους κινδύνους που έχουν εντοπιστεί για τη δημόσια υγεία, την υγεία και την καλή μεταχείριση των ζώων και την υγεία των φυτών. 3. Για να μπορούν να λάβουν χρηματοδότηση από την Ένωση, όπως ορίζεται στην παράγραφο 1, οι αρμόδιες αρχές εξασφαλίζουν ότι οι γνώσεις που αποκτούν μέσω των δραστηριοτήτων κατάρτισης που αναφέρονται στην εν λόγω παράγραφο διαδίδονται όπως χρειάζεται και χρησιμοποιούνται κατάλληλα στα εθνικά προγράμματα κατάρτισης. 4. Επιλέξιμες για τη χρηματοδοτική συνδρομή που αναφέρεται στην παράγραφο 1 μπορούν να είναι οι ακόλουθες δαπάνες: α) δαπάνες οργάνωσης των δραστηριοτήτων κατάρτισης ή ανταλλαγών· β) δαπάνες ταξιδίου και διαμονής των υπαλλήλων των αρμόδιων αρχών που συμμετέχουν στην κατάρτιση. Άρθρο 31 Εμπειρογνώμονες από τα κράτη μέλη Η Ένωση μπορεί να παράσχει οικονομική ενίσχυση για την κάλυψη των εξόδων ταξιδίου και διαμονής στα οποία υποβάλλονται οι εμπειρογνώμονες των κρατών μελών ως αποτέλεσμα του διορισμού τους από την Επιτροπή για να επικουρούν τους εμπειρογνώμονές της, όπως προβλέπεται στο άρθρο 45 παράγραφος 1 και στο άρθρο 46 παράγραφος 1 του κανονισμού (ΕΚ) αριθ. 882/2004. Άρθρο 32 Συντονισμένα σχέδια ελέγχου και συλλογή δεδομένων 1. Είναι δυνατή η παροχή επιδοτήσεων στα κράτη μέλη για την κάλυψη των δαπανών στις οποίες υποβάλλονται για την εφαρμογή των συντονισμένων σχεδίων ελέγχου που αναφέρονται στο άρθρο 53 του κανονισμού (ΕΚ) αριθ. 882/2004 και για τη συλλογή δεδομένων. 2. Οι ακόλουθες δαπάνες μπορούν να είναι επιλέξιμες: α) δαπάνες εργαστηριακών δοκιμών· β) δαπάνες προμήθειας του εξοπλισμού που απαιτείται για την εκτέλεση των καθηκόντων του επίσημου ελέγχου και της συλλογής δεδομένων. ΚΕΦΑΛΑΙΟ IV ΑΛΛΑ ΜΕΤΡΑ Άρθρο 33 Συστήματα πληροφοριών 1. Η Ένωση χρηματοδοτεί τη δημιουργία και τη λειτουργία βάσεων δεδομένων και ηλεκτρονικών συστημάτων διαχείρισης πληροφοριών που είναι αναγκαία για την αποτελεσματική και αποδοτική εφαρμογή των κανόνων που αναφέρονται στο άρθρο 1 και τα οποία διαχειρίζεται η Επιτροπή. 2. Η Ένωση μπορεί να παράσχει οικονομική ενίσχυση για τη δημιουργία και τη διαχείριση βάσεων δεδομένων και ηλεκτρονικών συστημάτων διαχείρισης πληροφοριών τρίτων μερών, συμπεριλαμβανομένων των διεθνών οργανισμών, υπό την προϋπόθεση ότι τα μέσα αυτά: α) έχουν αποδεδειγμένη προστιθέμενη αξία για το σύνολο της Ένωσης και είναι διαθέσιμα σε όλη την Ένωση σε όλους τους ενδιαφερόμενους χρήστες· και β) είναι αναγκαία για την αποτελεσματική και αποδοτική εφαρμογή των κανόνων που αναφέρονται στο άρθρο 1. Άρθρο 34 Εφαρμογή και προσαρμογή των κανόνων 1. Η Ένωση μπορεί να χρηματοδοτεί τεχνικές και επιστημονικές εργασίες, μεταξύ των οποίων και μελέτες και δραστηριότητες συντονισμού, που είναι αναγκαίες για να εξασφαλιστεί η ορθή εφαρμογή των κανόνων που αναφέρονται στο άρθρο 1 και η προσαρμογή των εν λόγω κανόνων στις επιστημονικές, τις τεχνολογικές και τις κοινωνικές εξελίξεις. Η Ένωση μπορεί επίσης να παράσχει χρηματοδοτική συνδρομή στα κράτη μέλη ή σε διεθνείς οργανισμούς που δραστηριοποιούνται στους τομείς που αναφέρονται στο άρθρο 1, προκειμένου να αναλάβουν δραστηριότητες για την υποστήριξη της ανάπτυξης και της εφαρμογής των κανόνων που αναφέρονται στο άρθρο 1. 2. Είναι δυνατόν να χορηγηθούν επιδοτήσεις για σχέδια που καταρτίζονται από ένα ή περισσότερα κράτη μέλη με σκοπό να βελτιωθεί η αποτελεσματική εκτέλεση των επίσημων ελέγχων μέσω της χρήσης καινοτόμων τεχνικών και πρωτοκόλλων. 3. Η Ένωση μπορεί επίσης να παράσχει χρηματοδοτική συνδρομή προκειμένου να στηρίξει πρωτοβουλίες ενημέρωσης και ευαισθητοποίησης που αποσκοπούν στην εξασφάλιση καλύτερης, σύννομης και σταθερής συμπεριφοράς κατά την εφαρμογή των κανόνων που αναφέρονται στο άρθρο 1. ΤΙΤΛΟΣ III ΠΡΟΓΡΑΜΜΑΤΙΣΜΟΣ, ΕΦΑΡΜΟΓΗ ΚΑΙ ΕΛΕΓΧΟΣ Άρθρο 35 Προγράμματα εργασίας 1. Η Επιτροπή θεσπίζει, με εκτελεστικές πράξεις, κοινά ή χωριστά ετήσια ή πολυετή προγράμματα εργασίας για την εφαρμογή των μέτρων που αναφέρονται στον τίτλο II, με εξαίρεση το τμήμα 1 του κεφαλαίου I και το τμήμα 1 του κεφαλαίου ΙΙ. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 39 παράγραφος 3. 2. Τα προγράμματα εργασίας για τα οποία γίνεται λόγος στην παράγραφο 1 καθορίζουν τους επιδιωκόμενους στόχους, τα αναμενόμενα αποτελέσματα, τη μέθοδο εφαρμογής και το συνολικό τους ποσό. Περιλαμβάνουν επίσης περιγραφή των μέτρων που θα χρηματοδοτηθούν, ένδειξη του ποσού που χορηγείται για κάθε μέτρο και ενδεικτικό χρονοδιάγραμμα για την εφαρμογή τους. Για τις επιδοτήσεις περιλαμβάνουν τις προτεραιότητες, τα βασικά κριτήρια αξιολόγησης και το ποσοστό χρηματοδότησης. 3. Για την εφαρμογή των μέτρων για τα οποία γίνεται λόγος στο τμήμα 1 του κεφαλαίου I του τίτλου II και στο τμήμα 1 του κεφαλαίου II του τίτλου II, καθώς και όταν χρειάζεται να αντιμετωπιστούν απρόβλεπτες εξελίξεις, η Επιτροπή εκδίδει ad hoc αποφάσεις χρηματοδότησης σύμφωνα με το άρθρο 84 παράγραφος 2 του κανονισμού (ΕΚ, Ευρατόμ) αριθ. 966/2012. Άρθρο 36 Επιτόπιοι έλεγχοι από την Επιτροπή Η Επιτροπή μπορεί να διενεργεί επιτόπιους ελέγχους στα κράτη μέλη και στις εγκαταστάσεις των δικαιούχων με σκοπό να επαληθεύσει ιδίως: α) την αποτελεσματική εφαρμογή των μέτρων που χρηματοδοτούνται από την Ένωση· β) τη συμμόρφωση των διοικητικών πρακτικών με τους κανόνες της Ένωσης· γ) την ύπαρξη των αναγκαίων δικαιολογητικών εγγράφων και την αντιστοιχία τους με τα μέτρα που χρηματοδοτούνται από την Ένωση. Άρθρο 37 Πρόσβαση σε πληροφορίες Τα κράτη μέλη και οι δικαιούχοι θέτουν στη διάθεση της Επιτροπής όλες τις πληροφορίες που είναι αναγκαίες για την επαλήθευση της εφαρμογής των μέτρων και λαμβάνουν όλα τα κατάλληλα μέτρα για να διευκολύνουν τη διεξαγωγή των ελέγχων τους οποίους κρίνει ενδεδειγμένους η Επιτροπή σε σχέση με τη διαχείριση της χρηματοδότησης που χορηγεί η Ένωση, συμπεριλαμβανομένων των επιτόπιων ελέγχων. Άρθρο 38 Προστασία των οικονομικών συμφερόντων της Ένωσης 1. Η Επιτροπή λαμβάνει τα κατάλληλα μέτρα για να εξασφαλίσει ότι, κατά την εφαρμογή των μέτρων που χρηματοδοτούνται δυνάμει του παρόντος κανονισμού, προστατεύονται τα οικονομικά συμφέροντα της Ένωσης με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με αποτελεσματικούς ελέγχους και, σε περίπτωση διαπίστωσης παρατυπιών, με την ανάκτηση των αδικαιολογήτως καταβληθέντων ποσών και, ενδεχομένως, με αποτελεσματικές, αναλογικές και αποτρεπτικές κυρώσεις. 2. Η Επιτροπή ή οι εκπρόσωποί της και το Ελεγκτικό Συνέδριο έχουν την εξουσία να διενεργούν εποπτικούς ελέγχους, βάσει εγγράφων και επιτόπιων ελέγχων, σε όλους τους δικαιούχους επιδοτήσεων, τους εκτελεστικούς φορείς, τους εργολάβους και τους υπεργολάβους που έλαβαν κεφάλαια της Ένωσης στο πλαίσιο του παρόντος κανονισμού. Η Ευρωπαϊκή Υπηρεσία Καταπολέμησης της Απάτης (OLAF) εξουσιοδοτείται να διενεργεί επιτόπιους ελέγχους και επιθεωρήσεις στους οικονομικούς φορείς τους οποίους αφορά, άμεσα ή έμμεσα, η εν λόγω χρηματοδότηση, σύμφωνα με τις διαδικασίες που προβλέπονται στον κανονισμό (Ευρατόμ, ΕΚ) αριθ. 2185/96[27], με στόχο τη διαπίστωση περιπτώσεων απάτης, διαφθοράς ή οποιασδήποτε άλλης παράνομης ενέργειας που θίγει τα οικονομικά συμφέροντα της Ένωσης σε σχέση με συμφωνία ή απόφαση επιδότησης ή με σύμβαση που αφορά χρηματοδότηση από μέρους της Ένωσης. Με την επιφύλαξη του πρώτου και του δεύτερου εδαφίου, οι συμφωνίες συνεργασίας με τρίτες χώρες και διεθνείς οργανισμούς, οι συμφωνίες επιδοτήσεων, οι αποφάσεις επιδοτήσεων και οι συμβάσεις που απορρέουν από την εφαρμογή του παρόντος κανονισμού εξουσιοδοτούν ρητά την Επιτροπή, το Ελεγκτικό Συνέδριο και την OLAF να διενεργούν τέτοιους εποπτικούς ελέγχους, επιτόπιους ελέγχους και επιθεωρήσεις. ΤΙΤΛΟΣ IV ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ Άρθρο 39 Διαδικασία επιτροπής 1. Η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών, που συστάθηκε με το άρθρο 58 παράγραφος 1 του κανονισμού (ΕΚ) αριθ. 178/2002. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011. Αν η επιτροπή πρέπει να γνωμοδοτήσει με έγγραφη διαδικασία, η εν λόγω διαδικασία περατώνεται χωρίς αποτέλεσμα αν, εντός της προθεσμίας για την παροχή της γνωμοδότησης, το αποφασίσει ο πρόεδρος της επιτροπής ή το ζητήσει η απλή πλειοψηφία των μελών της. 3. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Αν η επιτροπή πρέπει να γνωμοδοτήσει με έγγραφη διαδικασία, η εν λόγω διαδικασία περατώνεται χωρίς αποτέλεσμα αν, εντός της προθεσμίας για την παροχή της γνωμοδότησης, το αποφασίσει ο πρόεδρος της επιτροπής ή το ζητήσει η απλή πλειοψηφία των μελών της. Άρθρο 40 Αξιολόγηση 1. Έως τις 31 Δεκεμβρίου 2018 η Επιτροπή συντάσσει έκθεση αξιολόγησης για την επίτευξη των στόχων που ορίζονται στο άρθρο 2 παράγραφος 1 σε σχέση με τα μέτρα που αναφέρονται στα κεφάλαια Ι και ΙΙ του τίτλου ΙΙ και στα άρθρα 29 και 30 του κεφαλαίου ΙΙΙ (αποτελέσματα και αντίκτυπος), όσον αφορά την αποδοτικότητα της χρήσης των πόρων και την προστιθέμενη αξία, σε επίπεδο Ένωσης. Η αξιολόγηση εξετάζει επίσης τις δυνατότητες απλούστευσης, τη συνεχιζόμενη συνάφεια όλων των στόχων, καθώς και τη συμβολή των μέτρων στις προτεραιότητες της Ένωσης για έξυπνη, βιώσιμη και χωρίς αποκλεισμούς ανάπτυξη. Λαμβάνει υπόψη τα αποτελέσματα της αξιολόγησης για τον μακροπρόθεσμο αντίκτυπο των προηγούμενων μέτρων. 2. Έως τις 30 Ιουνίου 2022 η Επιτροπή πραγματοποιεί εκ των υστέρων αξιολόγηση των μέτρων που αναφέρονται στην παράγραφο 1 σε στενή συνεργασία με τα κράτη μέλη. Κατά την εν λόγω εκ των υστέρων αξιολόγηση των μέτρων που αναφέρονται στην παράγραφο 1 εξετάζεται η αποτελεσματικότητα και η αποδοτικότητα των δαπανών που αναφέρονται στο άρθρο 1 καθώς και ο αντίκτυπός τους. 3. Οι αξιολογήσεις που αναφέρονται στις παραγράφους 1 και 2 λαμβάνουν υπόψη την πρόοδο που έχει επιτευχθεί χρησιμοποιώντας τους δείκτες για τους οποίους γίνεται λόγος στο άρθρο 2 παράγραφος 2. 4. Η Επιτροπή ανακοινώνει τα πορίσματα των αξιολογήσεων που αναφέρονται στις παραγράφους 1 και 2 στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Άρθρο 41 Πληροφόρηση, επικοινωνία και δημοσιότητα 1. Κατά περίπτωση, οι δικαιούχοι και τα οικεία κράτη μέλη μεριμνούν ώστε να δίνεται επαρκής δημοσιότητα στις χρηματοδοτικές ενισχύσεις που χορηγούνται δυνάμει του παρόντος κανονισμού, ώστε να ενημερώνεται το κοινό σχετικά με τον ρόλο που διαδραματίζει η Ένωση στη χρηματοδότηση των μέτρων. 2. Η Επιτροπή προβαίνει σε ενέργειες πληροφόρησης και επικοινωνίας για τα χρηματοδοτούμενα μέτρα και τα αποτελέσματά τους. Επιπλέον, ο προϋπολογισμός που διατίθεται για την επικοινωνία στο πλαίσιο του παρόντος κανονισμού καλύπτει επίσης την επικοινωνία σχετικά με τις πολιτικές προτεραιότητες της Ένωσης. Άρθρο 42 Καταργητικές διατάξεις 1. Οι αποφάσεις 66/399/ΕΟΚ, 76/894/EΟΚ και 2009/470/ΕΚ καταργούνται. 2. Οι παραπομπές στις αποφάσεις 66/399/ΕΟΚ και 76/894/EOK λογίζονται ως παραπομπές στο άρθρο 58 παράγραφος 1 του κανονισμού (ΕΚ) αριθ. 178/2002. Άρθρο 43 Μεταβατικές διατάξεις Για τα εθνικά προγράμματα εκρίζωσης, ελέγχου και παρακολούθησης των νόσων των ζώων και των ζωοανθρωπονόσων για το έτος 2013, τα οποία λαμβάνουν χρηματοδότηση από την Ένωση με βάση το χρηματοδοτικό μέτρο που προβλέπεται στο άρθρο 27 της απόφασης 2009/470/ΕΚ, εξακολουθούν να εφαρμόζονται οι παράγραφοι 7 και 8 του εν λόγω άρθρου. Άρθρο 44 Τροποποίηση της οδηγίας 98/56/ΕΚ Η οδηγία 98/56/ΕΚ[28] τροποποιείται ως εξής: Στο άρθρο 17, η παράγραφος 1 αντικαθίσταται από το ακόλουθο κείμενο: «1. Η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών, που συστάθηκε με το άρθρο 58 παράγραφος 1 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011.» Στο άρθρο 18, η παράγραφος 1 αντικαθίσταται από το ακόλουθο κείμενο: «1. Η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών, που συστάθηκε με το άρθρο 58 παράγραφος 1 του κανονισμού (ΕΚ) αριθ. 178/2002. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011.» Άρθρο 45 Τροποποίηση της οδηγίας 2000/29/ΕΚ Η οδηγία 2000/29/ΕΚ τροποποιείται ως εξής: 1) Στο άρθρο 13γ, η παράγραφος 5 απαλείφεται. 2) Τα άρθρα 22 έως 26 απαλείφονται. Άρθρο 46 Τροποποίηση του κανονισμού (ΕΚ) αριθ. 178/2002 1. Στο άρθρο 58 του κανονισμού (ΕΚ) αριθ. 178/2002, η παράγραφος 1 αντικαθίσταται από το ακόλουθο κείμενο: «1. Η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών, η οποία καλείται στο εξής «επιτροπή». Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου[29]. Η επιτροπή οργανώνεται σε τμήματα προκειμένου να εξετάζει όλα τα συναφή θέματα.» 2. Όλες οι αναφορές που κάνει η νομοθεσία της Ένωσης στη μόνιμη επιτροπή για την τροφική αλυσίδα και την υγεία των ζώων νοούνται ως αναφορές στην επιτροπή του άρθρου 58 παράγραφος 1 του κανονισμού (ΕΚ) αριθ. 178/2002. Άρθρο 47 Τροποποίηση του κανονισμού (ΕΚ) αριθ. 882/2004 Το άρθρο 66 του κανονισμού (ΕΚ) αριθ. 882/2004 απαλείφεται. Άρθρο 48 Τροποποίηση του κανονισμού (ΕΚ) αριθ. 396/2005 Τα άρθρα 36 και 37 του κανονισμού (ΕΚ) αριθ. 396/2005 απαλείφονται. Άρθρο 49 Τροποποίηση της οδηγίας 2008/90/ΕΚ Στο άρθρο 19 της οδηγίας 2008/90/ΕΚ, η παράγραφος 1 αντικαθίσταται από το ακόλουθο κείμενο: «1. Η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών, που συστάθηκε με το άρθρο 58 παράγραφος 1 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου.» Άρθρο 50 Τροποποίηση της οδηγίας 2009/128/ΕΚ Το άρθρο 22 της οδηγίας 2009/128/ΕΚ απαλείφεται. Άρθρο 51 Tροποποίηση του κανονισμού (ΕΚ) αριθ. 1107/2009 Το άρθρο 76 του κανονισμού (ΕΚ) αριθ. 1107/2009 απαλείφεται. Άρθρο 52 Έναρξη ισχύος και εφαρμογή Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός/-οί τομέας/-είς πολιτικής στη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος/-οι 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικός αντίκτυπος 1.7. Προβλεπόμενος/-οι τρόπος/-οι διαχείρισης 2. Μετρα διαχειρισης 2.1. Κανόνες παρακολούθησης και υποβολής εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη της απάτης και των παρατυπιών 3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας/-είς του πολυετούς δημοσιονομικού πλαισίου και γραμμή/-ές δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση της εκτιμώμενης επίπτωσης στις δαπάνες 3.2.2. Εκτιμώμενη επίπτωση στις επιχειρησιακές πιστώσεις 3.2.3. Εκτιμώμενη επίπτωση στις πιστώσεις διοικητικού χαρακτήρα 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενη επίπτωση στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό («δαπάνες για τα τρόφιμα και τις ζωοτροφές») 1.2. Σχετικός/-οί τομέας/-είς πολιτικής στη δομή ΔΒΔ/ΠΒΔ[30] 17 04 Ασφάλεια των τροφίμων και των ζωοτροφών, υγεία των ζώων, καλή μεταχείριση των ζώων και υγεία των φυτών 1.3. Χαρακτήρας της πρότασης/πρωτοβουλίας ¨ Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση έπειτα από πιλοτικό έργο / προπαρασκευαστική δράση[31] ¨ Η πρόταση/πρωτοβουλία αφορά την παράταση υφιστάμενης δράσης P Η πρόταση/πρωτοβουλία αφορά δράση προσανατολισμένη προς νέα δράση 1.4. Στόχοι 1.4.1. Πολυετής/-είς στρατηγικός/-οί στόχος/-οι της Επιτροπής τον/τους οποίο/-ους αφορά η πρόταση/πρωτοβουλία Οι δαπάνες που καλύπτονται από τον παρόντα κανονισμό έχουν σκοπό να εξασφαλίσουν υψηλό επίπεδο υγείας για τους ανθρώπους, τα ζώα και τα φυτά σε όλη την έκταση της διατροφικής αλυσίδας και τους συναφείς τομείς, καθώς και υψηλό επίπεδο προστασίας των καταναλωτών και του περιβάλλοντος, δίνοντας παράλληλα τη δυνατότητα στη βιομηχανία τροφίμων της ΕΕ να λειτουργεί σε ένα περιβάλλον που προάγει την ανταγωνιστικότητα και τη δημιουργία θέσεων εργασίας. 1.4.2. Ειδικός/-οί στόχος-/οι και σχετική/-ές δραστηριότητα/-ες ΔΒΔ/ΠΒΔ Ειδικός στόχος αριθ. 1 Συμβολή στην εξασφάλιση υψηλού επιπέδου ασφάλειας των τροφίμων και των συστημάτων παραγωγής τροφίμων και άλλων προϊόντων τα οποία μπορούν να επηρεάσουν την ασφάλεια των τροφίμων και, ταυτόχρονα, βελτίωση της βιωσιμότητας της παραγωγής τροφίμων Ειδικός στόχος αριθ. 2 Συμβολή στη βελτίωση της κατάστασης της υγείας των ζώων στην Ένωση και υποστήριξη της βελτίωσης της καλής μεταχείρισης των ζώων Ειδικός στόχος αριθ. 3 Συμβολή στην έγκαιρη ανίχνευση επιβλαβών οργανισμών και στην εκρίζωσή τους, όταν οι εν λόγω επιβλαβείς οργανισμοί έχουν εισέλθει στην Ένωση Ειδικός στόχος αριθ. 4 Συμβολή στη βελτίωση της αποτελεσματικότητας, της αποδοτικότητας και της αξιοπιστίας των ελέγχων και των άλλων δραστηριοτήτων που εκτελούνται για την αποτελεσματική εφαρμογή και τη συμμόρφωση με τους κανόνες της Ένωσης που περιλαμβάνονται στον κανονισμό σχετικά με τη θέσπιση διατάξεων για τη διαχείριση των δαπανών για τα τρόφιμα και τις ζωοτροφές 1.4.3. Αναμενόμενο/-α αποτέλεσμα/-τα και αντίκτυπος Το δημοσιονομικό πλαίσιο 2007-2013 επηρεάζει κυρίως τα κράτη μέλη και τις αρμόδιες αρχές τους, δεδομένου ότι οι αρχές αυτές είναι οι κύριοι δικαιούχοι της χρηματοδοτικής συνδρομής. Υπάρχουν επίσης έμμεσες συνέπειες στους παράγοντες του τομέα, όπως είναι οι παραγωγοί του πρωτογενούς τομέα (γεωργοί κ.λπ.), άλλοι παράγοντες και οι κτηνίατροι, αλλά αυτές είναι δευτερεύουσες. Η κατάσταση αυτή θα συνεχιστεί με το σχέδιο κανονισμού που θα καλύπτει την περίοδο 2014-2020. Το συνολικό αναμενόμενο αποτέλεσμα είναι ότι, με τη συγχρηματοδότηση από την ΕΕ: - οι νόσοι των ζώων και οι επιβλαβείς για τα φυτά οργανισμοί θα εκριζώνονται ταχύτερα σε περίπτωση εκδήλωσης εστιών - θα αποφεύγεται η εκδήλωση νόσων των ζώων και η εμφάνιση επιβλαβών για τα φυτά οργανισμών - η νομοθεσία της ΕΕ σχετικά με την ασφάλεια των τροφίμων και των ζωοτροφών θα εφαρμόζεται με πιο εναρμονισμένο τρόπο σε όλη την ΕΕ. Επιπλέον, τα παραπάνω θα συμβάλουν επίσης στην ομαλότερη λειτουργία της εσωτερικής αγοράς και στην ευχερέστερη πρόσβαση στις αγορές τρίτων χωρών, πράγμα που μπορεί να έχει θετικό αντίκτυπο στην απασχόληση στην ΕΕ. Δείκτες αποτελεσμάτων και αντικτύπου Στόχος 1: Συμβολή στην εξασφάλιση υψηλού επιπέδου ασφάλειας των τροφίμων και των συστημάτων παραγωγής τροφίμων και άλλων προϊόντων τα οποία μπορούν να επηρεάσουν την ασφάλεια των τροφίμων και, ταυτόχρονα, βελτίωση της βιωσιμότητας της παραγωγής τροφίμων Ο στόχος αυτός θα μετρηθεί μέσω της μείωσης του αριθμού των κρουσμάτων νόσων που εκδηλώνονται σε ανθρώπους στην Ένωση και που συνδέονται με την ασφάλεια των τροφίμων ή τις ζωοανθρωπονόσους. Στόχος 2: Συμβολή στη βελτίωση της κατάστασης της υγείας των ζώων στην Ένωση και υποστήριξη της βελτίωσης της καλής μεταχείρισης των ζώων Ο στόχος αυτός θα μετρηθεί μέσω της αύξησης του αριθμού των κρατών μελών ή των περιφερειών τους που είναι απαλλαγμένα/-ες από νόσους των ζώων για τις οποίες λαμβάνουν χρηματοδοτική συνδρομή, καθώς και μέσω της μείωσης παραμέτρων των νόσων, όπως η επίπτωση, ο επιπολασμός και ο αριθμός εστιών. Στόχος 3: Συμβολή στην έγκαιρη ανίχνευση επιβλαβών οργανισμών και στην εξάλειψή τους, όταν οι εν λόγω επιβλαβείς οργανισμοί έχουν εισέλθει στην Ένωση Ο στόχος αυτός θα μετρηθεί: - μέσω της κάλυψης του εδάφους της Ένωσης από έρευνες για επιβλαβείς οργανισμούς, και ιδίως για επιβλαβείς οργανισμούς που δεν είναι γνωστό αν απαντούν στο έδαφος της Ένωσης και για επιβλαβείς οργανισμούς που θεωρούνται οι πιο επικίνδυνοι για το έδαφος της Ένωσης· και - μέσω του χρόνου που απαιτείται για την εκρίζωση των εν λόγω επιβλαβών οργανισμών και του ποσοστού επιτυχίας. Στόχος 4: Συμβολή στη βελτίωση της αποτελεσματικότητας, της αποδοτικότητας και της αξιοπιστίας των ελέγχων και των άλλων δραστηριοτήτων που εκτελούνται για την αποτελεσματική εφαρμογή και τη συμμόρφωση με τους κανόνες της Ένωσης που περιλαμβάνονται στον κανονισμό σχετικά με τη θέσπιση διατάξεων για τη διαχείριση των δαπανών για τα τρόφιμα και τις ζωοτροφές Ο στόχος αυτός θα μετρηθεί μέσω της ευνοϊκής τάσης των αποτελεσμάτων των ελέγχων που διεξάγονται και γνωστοποιούνται από εμπειρογνώμονες της Επιτροπής στα κράτη μέλη σε συγκεκριμένους κρίσιμους τομείς. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Ο ιδιωτικός τομέας πρέπει να προστατεύεται από τις ιδιαίτερα επιζήμιες επιπτώσεις των νόσων και των επιβλαβών οργανισμών και, με τον τρόπο αυτόν, θα συμβάλει στην προώθηση της οικονομικής ανάπτυξης και τη δημιουργία θέσεων εργασίας στην ΕΕ. Οι διατάξεις του παρόντος κανονισμού αναμένεται να υποστηρίξουν τους στόχους πολιτικής για κάθε τομέα, με στόχο την προαγωγή της καλής υγείας των ζώων, της υγείας των φυτών, της υγείας του αναπαραγωγικού υλικού των φυτών και των επίσημων ελέγχων. Ο κανονισμός θα εξακολουθήσει να στηρίζει την εφαρμογή της δράσης της ΕΕ στον τομέα της πολιτικής για την ασφάλεια των τροφίμων από το 2014 και μετά. Εδράζεται στα αποτελέσματα που επιτεύχθηκαν μέσω της ισχύουσας νομοθεσίας και στην ταχεία εκτίμηση αντικτύπου που συνοδεύει την παρούσα πρόταση. 1.5.2. Προστιθέμενη αξία της συμμετοχής της ΕΕ Σύμφωνα με την προσέγγιση «από το χωράφι στο τραπέζι» για την ασφάλεια των τροφίμων και των ζωοτροφών, η παρούσα δράση αποσκοπεί στην επίτευξη βελτιώσεων σε όλη την έκταση της διατροφικής αλυσίδας. Ο τομέας αυτός είναι εναρμονισμένος σε επίπεδο ΕΕ και αποτελεί αντικείμενο σημαντικών εμπορικών συναλλαγών μεταξύ των κρατών μελών. Η βιομηχανία τροφίμων και ποτών της ΕΕ είναι η μεγαλύτερη μεταποιητική βιομηχανία στην Ευρώπη με ετήσιο κύκλο εργασιών 954 δισεκατομμυρίων ευρώ το 2009· εξάγει σε τρίτες χώρες τρόφιμα και ποτά αξίας περίπου 54 δισεκατομμυρίων ευρώ, συμβάλλει σε ένα θετικό εμπορικό ισοζύγιο ύψους περίπου 10 δισεκατομμυρίων ευρώ και απασχολεί περίπου 4,2 εκατομμύρια άτομα. (πηγή: Συνομοσπονδία Βιομηχανιών Τροφίμων και Ποτών της ΕΕ). Η εκδήλωση σοβαρών ζωικών και φυτικών νόσων μπορεί να προκαλέσει μεγάλες άμεσες ζημίες στη γεωργία και δυνητικά τεράστιες έμμεσες ζημίες στην ευρωπαϊκή οικονομία. Τα προβλήματα αυτού του είδους μπορούν να εξαπλωθούν γρήγορα στα κράτη μέλη και να επηρεάσουν το σύνολο της αγοράς της ΕΕ. Η πρόσφατη εκδήλωση καταρροϊκού πυρετού του προβάτου σε μεγάλο μέρος της Ευρώπης, που προκάλεσε σημαντικές ζημίες, αποτελεί αδιάψευστο μάρτυρα του απρόβλεπτου χαρακτήρα και της σοβαρότητας των νόσων των ζώων. Ο στόχος της παρέμβασης της ΕΕ είναι να ελαχιστοποιηθεί ο αντίκτυπος στην υγεία του ανθρώπου και των ζώων και στις αγορές και να μειωθούν οι κίνδυνοι σε όλη τη διατροφική αλυσίδα μέσω της εφαρμογής προληπτικών ενεργειών και της διαχείρισης των κρίσεων. Η ΕΕ υποστηρίζει τα εθνικά προγράμματα που έχουν ως στόχο τη βελτίωση της υγείας των ζώων ή την εκρίζωση των νόσων που επηρεάζουν τους ανθρώπους ή που η παρουσία τους μπορεί να έχει σημαντικές κοινωνικές, οικονομικές και πολιτικές επιπτώσεις. Για να μειωθεί αυτός ο κίνδυνος για τη δημόσια υγεία και/ή την υγεία των ζώων σε αποδεκτό επίπεδο, χρειάζονται προγράμματα εκρίζωσης, επιτήρησης και παρακολούθησης. Εξάλλου, εφαρμόζονται προγράμματα επιτήρησης σε όλη την ΕΕ για νόσους όπως η γρίπη των πτηνών και οι μεταδοτικές σπογγώδεις εγκεφαλοπάθειες (ΜΣΕ). Για τη λήψη επειγόντων μέτρων διατίθεται χρηματοδοτική συνδρομή (ταμείο για επείγοντα περιστατικά) που βοηθά τα κράτη μέλη στην αντιμετώπιση κρίσεων νόσων των ζώων, ενώ έχουν δημιουργηθεί τράπεζες εμβολίων, στις οποίες τηρούνται αποθέματα εμβολίων για επείγουσα χρήση. Παρέχονται επίσης κεφάλαια για την υποστήριξη κάθε κράτους μέλους στο οποίο εμφανίζονται επιβλαβείς για τα φυτά οργανισμοί, ιδίως αν ληφθεί υπόψη η αύξηση του εμπορίου μεταξύ των κρατών μελών, καθώς και με άλλες χώρες. Η κατάσταση αυτή επηρεάζει όχι μόνο τη βιομηχανία τροφίμων αλλά και όλους τους βιομηχανικούς κλάδους γενικά, λόγω των πιθανών επιπτώσεων ορισμένων επιβλαβών για τα φυτά οργανισμών στο ξύλο και στα υλικά ξύλινων συσκευασιών, π.χ. στις παλέτες. Επιπλέον, χρηματοδοτείται το δίκτυο των εργαστηρίων αναφοράς της Ευρωπαϊκής Ένωσης, ούτως ώστε να εξασφαλίζεται καλύτερη ετοιμότητα και να παρέχεται επιστημονική υποστήριξη σε επίπεδο ΕΕ στην Επιτροπή και τα κράτη μέλη. Αυτό συμβάλλει στην εναρμόνιση των διαγνωστικών πρακτικών σε επίπεδο ΕΕ. Η δράση περιλαμβάνει επίσης ένα πρόγραμμα κατάρτισης (BTSF — «Καλύτερη κατάρτιση για ασφαλέστερα τρόφιμα») του προσωπικού των αρμόδιων αρχών, τόσο εντός όσο και εκτός της ΕΕ, ώστε να εξασφαλίζεται η ορθή εφαρμογή των προτύπων της ΕΕ. 1.5.3. Κυριότερα διδάγματα που αποκομίστηκαν από ανάλογες εμπειρίες του παρελθόντος Τα προβλήματα του ισχύοντος νομικού πλαισίου αφορούν κυρίως την ανάγκη να τροποποιηθεί το εν λόγω πλαίσιο, προκειμένου να ληφθούν υπόψη οι νέες τομεακές ανάγκες που προσδιορίστηκαν στις αντίστοιχες επανεξετάσεις. Οι ανάγκες αυτές πρέπει να αντικατοπτρίζονται στις μελλοντικές νομοθετικές πράξεις, ανεξάρτητα από το αν οι διατάξεις σχετικά με τις δαπάνες περιλαμβάνονται στις επιμέρους τομεακές πράξεις ή ενσωματώνονται σε μία ενιαία οριζόντια πράξη. Παράγοντας 1: Το ισχύον νομικό πλαίσιο είναι υπερβολικά περίπλοκο Η σημερινή έλλειψη σαφήνειας όσον αφορά τα ποσοστά χρηματοδότησης δημιουργεί στα κράτη μέλη μεγάλη αβεβαιότητα κατά τον σχεδιασμό των δράσεών τους. Ως εκ τούτου, ο παρών κανονισμός προβλέπει τρία ανώτατα ποσοστά: 50%, 75% και 100%. Η χρηματοδότηση σε ποσοστό 100% εφαρμόζεται για την αγορά εμβολίων και για τις επιλέξιμες δαπάνες των εργαστηρίων αναφοράς της ΕΕ. Το ποσοστό 75% εφαρμόζεται στις επιλέξιμες δαπάνες των κρατών μελών στα οποία το πιο πρόσφατο ακαθάριστο κατά κεφαλήν εθνικό εισόδημα ήταν χαμηλότερο από το 90% του μέσου όρου της Ένωσης. Το ποσοστό 50% εφαρμόζεται στις άλλες επιλέξιμες δαπάνες· θεωρείται το βασικό ποσοστό από το 2014 και μετά. Επιπλέον, οι διατάξεις για τις διάφορες χρηματοοικονομικές ρυθμίσεις είναι σήμερα κατεσπαρμένες σε αρκετές επιμέρους νομοθετικές πράξεις. Το πρόβλημα αυτό θα λυθεί με την ένταξη όλων αυτών των διατάξεων σε μία ενιαία νομική βάση. Το προτεινόμενο ελάχιστο επίπεδο των 50 000 ευρώ ανά επιδότηση θα απλουστεύσει ασφαλώς τη δημοσιονομική διαχείριση για τις διοικητικές υπηρεσίες των κρατών μελών και των ευρωπαϊκών οργάνων. Παράγοντας 2: Τα υφιστάμενα μέσα χρηματοοικονομικής διαχείρισης είναι ελλιπή Οι ισχύουσες δημοσιονομικές διατάξεις δεν καθορίζουν σαφείς και συνεκτικούς στόχους και δείκτες. Ο καθορισμός των επιλέξιμων μέτρων και των συναφών δαπανών είναι ασαφής. Μια έκθεση εσωτερικού ελέγχου που υποβλήθηκε το 2012 συνέστησε την αποσαφήνιση και την απλούστευσή τους. Όλοι αυτοί οι παράγοντες συμβάλλουν στη διαμόρφωση μιας κατάστασης όπου το σύστημα είναι εξαιρετικά πολύπλοκο και τα ποσοστά σφάλματος υπερβολικά υψηλά. Μια πρόσφατη έρευνα στην οποία συμμετέσχαν εκπρόσωποι των κρατών μελών διαπίστωσε ότι το πλαίσιο σχεδιασμού των πολυετών και των ετήσιων προγραμμάτων θεωρείται επαχθές. Ο ετήσιος κύκλος προετοιμασίας, αξιολόγησης, έγκρισης και υιοθέτησης των σχεδίων, καθώς και η υποβολή σχετικών εκθέσεων, απαιτούν τη χρήση πο